text:
Uppafturtøka av eyka eyka aðalfundinum
03. Mar 2015
Góðu FleyrararFleyr fer at taka eyka aðalfundin uppaftur, sum var 11. des 2014. Nú er uppskot komið frá kommununi um Gundadalshøllinina, til okkkum at taka...
les meir
Eyka eyka aðalfundur
10. Des 2014
Eyka eyka aðalfundur verður hósdagin 11.12.2014 kl 19 í fleyrhølinum ...
les meir
Skúlin á Argjahamri
02. Des 2014
Fimleikahøll í skúlin á Argjahamri er stongd frá mánadagin 01. desember til og við fríggjadagin 05. desember vegna roynd.Venjing byrjar aftur mánadagin 08. desembur.vhFLEYR ...
les meir
Eykaaðalfundur
01. Des 2014
Til allar limir í Fleyr!Kallað verður til eykaaðalfund í Fleyrhølunum hósdagin 4. Des. kl. 20.00.Í hesum sambandi hevur kommunan kunnandi fund í Dansifrøði (sama dag...
les meir
Jólatræið á vaglinum
27. Nov 2014
...
les meir
FK-cup 2014 fyri yngri deildir - Úrslit
16. Nov 2014
Úrslit frá FK-Cup 2014 í Flogbólti FK-Cup kappingin hjá yngru deildunum var leygardagin 15. november. Íalt 105 lið høvdu melda til kappingina,...
les meir
FK-cup 2014 fyri yngri deildir - Skráin
10. Nov 2014
Fk-cup verður stuðla av Føroya Keypsamtøku. 105 lið hava boða frá luttøku Vit ynskja øllum eina góða...
les meir
Innbjóðing til FK Cup 2014 - Yngri deildir
23. Okt 2014
Til flogbóltsfeløgini FK Cup fyri yngri deildir verður leygardagin 15. nov. 2014. G/D12 - G/D14 - G/D16...


c: text/html

text:
Kringvarpið skrivar í dag at Fjarhitafelagið hevur boðað Umhvørvisstovuni frá, at felagið tekur aftur umsóknina um umhvørvisgóðkenning til hitamiðstøðina í Klingruni
Kategoriarkiv: Hitamiðstøðin
Hetta er tann loysnin vit bóðu um fyri fimm árum síðani
Eftir at Heðin Mortensen broytti ætlaðu byggingini av eini hitamiðstøð í Klingruni í Hoyvík, eru eigarafeløgini lættari um hjartað. Tað sigur Lis Mortensen, umboð fyri eigarafeløgini. “Hetta gevur okkum frið í sálina.”
Hoyr innslagið við Lis her: in.fo
Hava funnið loysn upp á hitamiðstøðina
Hitamiðstøðin verður bygd í Klingruni í Hoyvík, sum ætlað, men hon skal einans nýta grøna orku, umframt olju frá tangum á Hjalla.
Nevndin í Fjarhitafelagnum hevur í dag hildið fund, og er samd um eina loysn, sum hon heldur, at Tórshavnar Býráð og borgararnir í Hoyvík fara at góðtaka. Læs videre Hava funnið loysn upp á hitamiðstøðina
Hitamiðstøðin í Hoyvík er nú jarðað
Tað verður eingin hitamiðstøð bygd í Hoyvík. Tað ger Heðin Mortensen, borgarstjóri í Havn, nú greitt.
Seinnapartin var fundur millum eigarafeløgini í Hoyvík, sum mótmæla ætlaðu hitamiðstøðini, og Heðin Mortensen, borgarstjóra. 16 umboð fyri eigarafeløgini møttu til fundin. Við sær høvdu tey 2116 undirskriftir móti ætlaðu hitamiðstøðini. Tey greiddu eisini væl frá teirra metingum av málinum. Læs videre Hitamiðstøðin í Hoyvík er nú jarðað
Borgarstjórin vil hava eina grøna loysn
Nú seinnapartin hevur fundur verið millum eigarafeløgini í Hoyvík, sum mótmæla ætlaðu hitamiðstøðini, og Heðin Mortensen, borgarstjóra. 16 umboð fyri eigarafeløgini møttu til fundin. Við sær høvdu tey 2116 undirskriftir móti ætlaðu hitamiðstøðini. Tey greiddu eisini væl frá teirra metingum av málinum.
Heðin Mortensen, bogarstjóri, gjørdi greitt, at hann hvørki vil hava olju, oljutangar ella stórar skortsteinar í bústaðarøkinum í Hoyvík. Hann fer tí nú at kunna bæði býráðið og Hitafelagið um eina alternativa grøna loysn fyri eini hitamiðstøð, ið hann metir kann lata seg gjøgnumføra. Læs videre Borgarstjórin vil hava eina grøna loysn
Føroya Tele ávarar ímóti hitamiðstøðini
Á Føroya Tele eru tey ikki álvulig við eina hitamiðstøð, sum støðan er nú.
Brestur ein av stóru oljugoymslununm, sum ætlanin er at seta upp, kann tað leggja alt okkara elektroniska samskifti lamið.
Á Føroya Tele hava tey ikki fingið vissu fyri, at tey fara at arbeiða í einum reinum umhvørvi í framtíðini. Men aðrir vandar eru eisini, sigur Kristian Davidsen, stjóri á Føroya Tele.
Vit mugu hugsa okkum um einaferð afturat
– Vit eiga at lurta eftir fólki!
Tað heldur Helena Dam á Neystabø, býráðslimur í Havn.
Eisini hon meldar seg upp í kórið av býráðslimum í Havn sum eru farnir av ivast í um tað er rætt at byggja eina hitamiðstøð, har sum ætlanin er í Klingruni í Hoyvík, mitt í einum bústaðarøki og tætt við barnagarð.
– Vit mugu geva okkum stundir at hugsa um málið av nýggjum.
Hitamiðstøðin yvir á Sandvíkarhjalla
– Vit skulu ikki hava eina hitamiðstøð, har okkara ungdómur og framtíð er, sigur Annfinn Brekkstein, býráðslimur fyri Sambandsflokkin. Læs videre Hitamiðstøðin yvir á Sandvíkarhjalla
Eingin hitamiðstøð í Hoyvík
– Persónliga hevði eg als ikki viljað búð beint upp at eini slíkari hitamiðstøð, sigur Bogi Andreasen, sum nú vil hava umstríddu hitamiðstøðina flutta burtur úr Klingruni í Hoyvík.
Hitamiðstøðin er ikki viðgjørd í býráðnum enn
Røringur er komin í Tórshavnar býráð, eftir at málið um at byggja eina stóra hitamiðstøð í Klingruni í Hoyvík hevur tikið seg upp.

robotstxt: allowed

filter: keep


text:
Hallur av Rana
24.03.2015 - 18:39
Ítróttur > Ítróttur > Fótbóltur
Sunnudagin leikar føroyska landsliðið EM-undankappingardyst móti Rumenia. Í gjár fór liðið av landinum við kós móti Danmark, har liðið fyrireikar seg til dystin. Leygardagin gongur leiðin víðari til rumenska høvuðsstaðin Bukarest.
Í dag byrjaðu fyrireikingarnar av álvara, tá tvær venjingar vóru á skránni á Farum Park, har landsliðið hevur fingið lov at venja hesa vikuna.
Heimasíðan hjá Fótbóltssamband Føroya skrivar, at leikararnir spældu dyst móti hvørjum øðrum í venjingini í dag, har liðið varð deilt upp millum yngru og eldru leikararnar. Eldru leikararnir vunnu tann dystin 3-2.
Fótbóltssamband Føroya ásannar á heimasíðuni, at stóra avbjóðingin hjá landsliðsvenjaranum er hvør skal manna miðvøllin, nú hvørki Fróði Benjaminsen ella Hallur Hansson eru tøkir.


text:
Jan Müller
09.11.2017 - 15:37
Í morgun varð latið upp fyri fyrsta oljupallinum til havs í Norra, sum er fjarstýrdur úr landi. Talan er um Valemon pallin, sum Statoil eigur.
” Hetta er ein varði í søguni hjá Statoil. Vit hava leingi havt eftirlit við pallum til havs úr landi, men við fjarstýringini av Valemon, hava vit tikið eitt týðandi stig á okkara digitaliseringsferð,” sigur Gunnar Nakken, stjóri fyri ”Drift Vest” í Statoil.
Valemon pallurin er teknaður og bygdur til at verða fjarstýrdur úr landi. Statoil hevur í dag ongan slíkan pall, men at hetta fer at verða loysnin í framtíðini fyri fleiri minni og meðalstórar pallar er eingin ivi um. Tá verður fjarstýring ein týðandi partur av eini útbygging og framleiðslu. Spurningurin er at menna tøknina og brúka hana rætt.
”Størsti parturin av okkara virksemi fer framhaldandi at vera umborð á stórum mannaðum pallum, so sum Aasta Hansteen og Johan Sverdrup, men fyri minni pallar og felt, vil fjarstýring úr landi at vera loysnin. Fyrst skulu vit heysta royndirnar frá Valemon, sigur Nakken.
Kelda Statoil


text:
Vilmund Jacobsen 12.01.2018 (21:37)
Stórt svínarí í Skálafirði
- Sandurin í Skálafirði plagar at vera so nossligur, men henda dagin líktist hann einum ruskplássi - avtaglaður við spreingitráði, sum eisini sløddist um allan bøin.
Soleiðis verður sagt á heimasíðuni hjá Jens-Kjeld Jensen í Nólsoy - jenskjeld.info
Jens-Kjeld Jensen og konan, Marita Gulklett, hava áður gjørt vart við stóru rúgvuna av spreingitráði, sum er rikin á land eitt nú í Sandágerði.
- Hetta líkist ongum. Meðan allur heimurin tosar um plastikoyggjar í havinum - og sjálvt Afrika bannar plastikposum - dumpar Tórshavnar Havn framvegis spreingitráð á bláman.
Tey hava áður ført fram, at hevði spreingitráðurin so bara skolað upp í Sandágerði - ja, so var tað, sum tað var. Men, soleiðis er tað ikki.
- Spreingitráður er allastaðni fram við sjóvarmálanum - í Havn, Kirkjubø, Sørvági, Tjørnuvík og helst aðrastaðni við.
Jens-Kjeld Jensen og Marita Gulklett teljast millum teirra, sum ikki duga at skilja, at hetta ikki verður steðgað – líkamikið, hvør meirkostnaðurin vildi verið.
Tey taka til, at eitt er, at onkur svav í tímanum og loyvdi felagnum, ið stendur fyri spreingingini, at brúka henda spreingitráð.
- Men, hvat við felagnum sjálvum – og hevur tað onga ábyrgd? Kann eitt felag bara velja ta bíligastu loysnina uttan mun til dálkingarvandan og so bara halda fram við dálkingini?
Tey vísa á, at líkt er ikki til, at nakar steðgar dálkingini - helst tí, at so verður útbyggingin dýrari. Tey vísa eisini á, at í Noregi verða sperrur lagdar út á sjógv, tá speingitráður verður brúktur.
- Tí skulu vit vóna, at sperrur longu liggja á Kaldbaksfirði, nú Tórshavnar Havn eisini dumpar har. Men, vit loyva okkum at ivast.
Jens-Kjeld Jensen og Marita Gulklett halda tað avgjørt ikki vera rætt, at fólk skulu noyðast at ganga og henta spreingitráð kring landið, meðan Tórshavnar Havn fyrilitarleyst dumpar.
- Slíkt er skrúvan uttan enda. Vit vóna tískil, at eisini onnur enn vit fara at mótmæla og senda klagur inn, siga tey bæði, sum altso eisini henda dagin herfyri hentaðu eina rúgvu av spreingitráði í Skálafirði.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Russland er størsta land í heiminum, er í tveimum heimspørtum - Evropa og Asia - og er um næstan hálva jørðina. Av tí at veðurlagið er bítandi kalt, og náttúra og landslag eru soleiðis lagað, at ikki ber til hjá fólki at búseta seg nógvastaðni, er hetta stóra ríkið ógvuliga strálbygt. Men soleiðis er ikki allastaðni; í vestara og syðra parti er nógv fruktagóð jørð, og víða um í ríkinum eru mong steinsløg í jørðini og ovurstórt náttúrutilfeingi. Fyri nøkrum árum síðan var Russland høvuðslandið í mikla kommunistaríkinum Sovjetsamveldinum. Tá ið kommunisman fall í 1991, lýstu stórir partar í Sovjetsamveldinum seg sum fræls ríki. Stjórnin í nýggja Russlandi roynir nú at laga landsins stýri til fólkaræði og umskipa og evna búskapin eftir vesturlendskum leisti.
Uralfjøll eru mark ímillum evropeiska og ásiatiska partin í Russlandi. Tveir triðingar av fólkinum - 100 milliónir - búgva vestan fyri Uralfjøll. Mesta fólkið í evropeiska partinum í Russlandi býr í stórum býum, t.d. Moskva, høvuðsstaði landsins, og St. Pætursborg ella á víða slættlendinum fram við Volgaá. Nógv steinsløg eru í undirgrundini. Mesti landbúnaðurin í Russlandi er eisini evropeiskumegin, fyri norðan verða dyrkað hveiti og onnur kornsløg; fyri sunnan, har lýggjari er, verða dyrkað tubbak, aldinfrukt og mangt annað.
Býlingurin Kreml í Moskva er góð spegilsmynd av politisku søgu Russlands. Zararnir (keisararnir), sum ráddu í Russlandi í mangar øldir, búðu her, til Kreml gjørdist høvuðssætið hjá heimsins fyrstu kommunistisku stjórn í 1917. Fá ár eftir Sovjetsamveldið varð stovnað, gjørdist tað ídnaðarligt og hernaðarligt stórveldi; men stýrið virdi ikki mannarættindini. Kommunistiska samveldið fall í 1991, og nýggju valdsharrarnir í Russlandi halda nú til í Kreml.
Prýðiligi býurin St. Pætursborg við sínum nógvu áum og veitum verður eisini nevndur "Norðurlendski Venezia". Hann er miðdepil í list og mentan, og har eru mangir bæriligir bygningar úr 18. øld. Býurin var høvuðsstaður í Russlandi frá 1713 til 1917. Meðan kommunistarnir ráddu, varð býarnavnið broytt til Leningrad at heiðra oddamannin fyri kollveltingini í 1917. Tá ið Sovjetsamveldið fór í søguna, fekk býurin gamla navnið aftur.
Balettin kom til Russlands úr Fraklandi í 19. øld, tí at tá var nógv mentanarligt og politiskt samband ímillum París og St. Pætursborg, sum tá var høvuðsstaður í Russlandi. Russar mentu gomlu balettina og gjørdu hana meira spennandi og skapandi. Nú á døgum eru Bolsjoj-balettin í Moskva og Kirov-balettin í St. Pætursborg kendar um allan heimin.
Gamli býurin Kasan við Volgaá er høvuðsstaður í sjálvstyrda lýðveldinum Tatarstan. Har búgva fleiri enn fýra milliónir tatarar. Teir eru islamskt fólk, ættaðir frá mongolum, sum tóku partar av Russlandi í 1240. Sovjetsku myndugleikarnir kúgaðu tatararnar og stongdu islamsku moskur teirra. Nú stríðast tatarar og mong onnur fólkasløg, ið ikki eru russisk, fyri at fáa frælsi í russiska samveldinum. Gamlir tatarasiðir eru kveiktir aftur til lívs og eru blómaðir upp aftur. Teir vilja sjálvir sleppa at stýra búskaparligu viðurskiftum sínum.
Stóra áin Volga tekur seg upp í ein útnyrðing úr Moskva og rennur so 3.530 km suðureftir í Kaspiskahav. Volgaá er týdningarmesti skipsflutningsvegur inni í Russlandi. Hundraðtals skip sigla hvønn dag eftir ánni við vøru til stóru ídnaðarøkini við ánna. Seks miklar byrgingar eru gjørdar um ánna. Við byrgingarnar eru stór orkuverk, ið gera ravmagn. Nógv vatn verður veitt úr Volgaá til fólkið, ið býr við áarbakkarnar og nærhendis
Av tí at veðurlagið er so kalt, eru bara 10% av Russlandi dyrkað lendi; mesti landbúnaðurin er í tí øki, sum verður kallað "fruktagóði tríhyrningurin". Einki annað land veltur so nógv bygg, havra, rug og epli sum Russland; og bara USA og Argentina velta meiri hveiti. Í 1950-árunum var stórt og berligt landøki í Miðrusslandi brotið upp úr nýggjum, tað størsta, sum er lagt inn og dyrkað í 20. øld. Nývelta akurlendið hevði við sær, at nú varð meiri dyrkað av fóðurplantum til dýr í lendinum fyri vestan.
Í mong ár kúgaði sovjetska stýrið russisk-ortodoksu kirkjuna, men tá ið kommunisman fall, slapp kirkjan aftur at mennast. Um alt landið verða kirkjur og kleystur nú latin upp aftur, og mong fólk ganga í kirkju. Nú ið Russland er fyri so stórum umskifti og ógvisligum broytingum, leita mangir russar sær til ortodoksu kirkjuna at finna ugga og tryggleika.
Høvuðsføðslan í Russlandi eru korn, epli, plantuolja og sukur, sum er heldur fitandi matur. Frukt, grønmeti og kjøt verður hildið at vera marglætiskostur. Seinastu árini er matvøruútboðið í stóru býunum vaksið, tí at meiri matur hevur verið at fingið. Vodka er sterkt brennivín, gjørt úr korni ella eplum, tað er tjóðardrykkur Russlands. Rúsdrekkamisnýtsla er stórur trupulleiki í landinum.
Í 1930-árunum lótu sovjetsku myndugleikarnir víðgitnu metroina í Moskva byggja. Breytarkervið greinar seg undir næstan øllum býnum, og um 7 mió. fólk nýta tað hvønn dag. Støðirnar eru djúpt undir jørð, so at tær eisini kunnu verða nýttar sum bumbuskýli. Mangar støðir eru prýddar við vøkrum málningum, høggmyndum og brotmyndum.
Nógv fleiri russisk mannfólk enn konufólk doyðu í øðrum heimsbardaga og í arbeiðslegunum, ið Stalin skipaði fyri. Av hesum eru fleiri konufólk enn mannfólk í Russlandi, og konufólk eru stívliga helvtin av verkafjøldini. Góðir barnaansingarmøguleikar og góð heilsuviðurskifti hava við sær, at konufólk kunnu fara út at arbeiða. Mong starva á jarnbreytum og sum buss- og sporvognaførarar. Á flestum verksmiðjum eru mong konufólk. Í summum yrkisgreinum, t.d. Í heilsu og skúlaverkinum, starvast nógv fleiri konur enn menn.
Í Sovjetsamveldinum vórðu nakrir stongdir býir og loynibýir, ið vórðu stongdir fyri almenninginum. Í stongdu býunum, sum Vladivostok, vórðu hernaðarstøðir og týdningarmikil ídnaður. Í loynibýunum varð krígsvísindagransking, serliga evnafrøðivápna- og kjarnorkuvápnagransking. Hesir býir vórðu ikki merktir á landkortið; vórðu bygdir í fjarskotnum lendi, langt av alfara leið, og væl vardir av vápnaðum vaktarliðum. Nú eru flestu stongdu býirnir latnir upp; men loynibýirnir eru enn stongdir.
Russiska tjóðskaparkenslan er vaksin seinastu árini, og hetta hevur m.a. kveikt lív í aftur gamalt russiskt listhandverk, fólkaævintýr, fólkadans og fólkatónleik. Góðir handverkarar gera skrín og og aðrar skreytlutir úr viði ella pappírsdeiggi, sum verða myndprýddir og lakkaðir.
Avgamla spælið talv gjørdist væl umtókt í Russlandi fyri øldum síðan, serliga til ítrivs og tíðarstyttingar myrku vetrarkvøldini. Talv er enn væl umtókt, og russiskir stórmeistarar, sum Spasskij, Karpov og Kasparov, hava leingi verið mætastu telvarar í heiminum. Tá ið altjóða kappingar eru, verða ovurstór talv sett upp á torgunum í mongum russiskum býum, so at fólkið kann fylgja talvinum
Eystan fyri Uralfjøll er asiatiski parturin í Russlandi. Hetta ovurstóra lendið, nevnt Sibiria, er størri í vídd enn USA og Vesturevropa eru tilsamans. Sibiria er ovurstórur, mest sum óbygdur landspartur, ið er heilt eystur at Kyrrahavi. Kortini búgva bara 40 milliónir fólk her. Meginparturin av Sibiria er tættur nálaskógur, ið russar nevna taiga. Í hesum breiða og langa skógarbelti er fjórðingurin av øllum viði í heiminum. Longri norður vit koma, tynri verður skógurin, tí verðurlagið verður kaldari. Norðan fyri skógarmarkið eru frostmýrarnar (tundra), har er frost í jørðini alt árið
Skógirnir í Sibiria eru sannur kovi og gott skjól hjá dýrum, t.d. rein, bjørn og íkorni, teir longu og køldu vetrarmánaðirnar. Her livir eisini størsti tikari í heiminunm - konga-tikarin ella sibiriatikarin. Hann hevur ógvuliga tjúkkan feld.
Sumstaðni í Sibiria er kaldari um veturin enn á Norðurpólinum. Norðan fyri skógarmarkið eru alstórar frostmýrar; men sunnanfyri er so mikið lýtt um summarið, at til ber at dyrka ymsar harðførar plantur. Í øldir var Sibiria mest sum ónomið land, og spjaddu fólkasløgini har livdu av at veiða og fiska. Men tá ið virðismikil steinsløg, t.d. gull og diamantar, vórðu funnin har, gjørdist tað grundarlagið undir ídnaði og búskaparligari menning víða um í Sibiria.
Kamtjatkahálvoyggin, ið gongur suður úr eystasta parti í Sibiria, er av avbyrgdastu landøkjum í Russlandi. Í sovjettíðini vóru ógvuliga nógvar herstøðir á Kamtjatka, tí at tað er so tætt við Japan og USA Nú er hernaðarvirksemið nógv minkað, og fólkið leitar nú aftur til tann vinnuveg, ið var fyrr. Mong liva av at fiska í áunum og at rógva út, halda reindýr og veiða felddýr, t.d. kóp, sjóotur og bjørn.
Transsibiriajarnbreytini, løgd frá 1891-1905 - er heimsins longsta jarnbreyt, ið er í einum. Hon er av jaroslavlstøðini í Moskva eystur ígjøgnum alt landið til Vladivostok við japanshav, tað eru 9.440 km. Tokini koyra ígjøgnum átta klokkutíðir, og ferðin varir átta dagar. Seinastu tíðina er ferðslan so nógv vaksin, atjarnbreytir eru lagdar fram við henni og eystureftir, t.d. Bajkal-Amur jarnbreytin, ið varð løgd í 1985.
Í Sibiria, eru olja, gass, kol, metal, diamantar og gull. Nógv ráevni verður flutt eftir transsibiriajarnbreytini úr Sibiria til evropeiska partin í Russlandi. Í Vestursibiria er triðingurin av øllum gassi, sum funnið er í heiminum, umframt ovurstórar oljukeldur, haðan 8,4 milliónir føt verða tikin upp um dagin. Hetta er meiri enn tveir triðingar av oljuni, ið verður tikin upp í øllum Russlandi. Kalda og harðføra veðurlagið ger, at trupult er at faa fatur á ráevnini, og dýrt er eisini at leggja gass- og oljurørleiðingar úr hesum stóra og fjarskotna lendi.
Bajkalvatn, nevnt "Bláa eygað í Sibiria" er í Landsynningssibiria og er 31.468 km2 í vídd og 1.940 metrar djúpt. Tað er djúpasta vatn í heiminum og størsta vatn, har vatnið er púra fekst; her eru 27.000 km3 av vatni, sum eru 20% av øllum feskum vatni í heiminum. Seinastu árini hava skógarídnaður og evnafrøðiídnaður dálkað vatnið illa; hetta hevur fingið fólk at gera eitt stórt átak at sleppa hesi sjáldsomu náttúru undan at verða týnd.
Í øldir hava felddýraveiðimenn veitt hermalín, mink, sopla, geyp og rev. Til tess at forða fyri, at summi dýrasløg vórðu avoydd av ovurveiði, fóru sovjetsku myndugleikarnir at ala felddýr í gørðum. Feldurin av dýrum úr Sibiria verður seymaður til húgvur, jakkar, stivlafóður og handskafóður.
Jakutar, sum búgva í sjálvstyrda lýðveldinum Jakutia í Landnyrðingssibiria, eru vanir við kulda; tí har frystir javnan -45 °C um veturin. Motorar mega ganga alt samdøgrið, ella beinfrysta teir. Drekkivatn verður fingið til húsa í stórum ískubbum, sum tey saga burtur av ísinum í frystu áunum. Summarið her er stutt, og frostið fer sjáldan úr jørðini. Húsini verða sett á betongpallar ella viðarbular, og opið er undir grundini, so at nógva frostið ikki oyðileggur tey. Jakutar lata seg í tjúkk og heit klæði av dýrahúð og skinnfeldi. Stivlarnir eru seymaðir av lørifti og reindýraskinni, tí at kuldin er so nógvur, at leður frystir og sprotnar.
Nógv skógarvinna er í stóru nálaskógunum í Norðurrusslandi og Sibiria. Fyrr var mesta skógarvinnan í Norðurrusslandi, har lættari varð at koma til; men av tí at skógurin nógvastaðni varð ruddaður á hesum leiðum - og 80 ár ganga, til hann er vaksin aftur, er vinnan nú flutt eystur og suður í Sibiria. Mesti skógarídnaðurin er nú við Bajkalvatn og við ánna Amur, sum rennur í Okotskhav
Í gamla Sovjetsamveldinum varð alstórur dentur lagdur á ídnaðin. Stórir ídnaðardeplar vórðu bygdir í Uralfjøllum, har er nógvur jarnmálmur, og í Kusnetsk-lægdini í Suðursibiria, har nógv kol er. Ógvuliga nógv kol, jarn og annað metal varð brotið, og tungídnaðurin við stál-, jarn-, maskin-og evnafrøðigerð stýrdi búskapinum. Men nú má Russland gjalda dýrt fyri ídnaðarmenningina og ovurstóru framstigini, ið vóru. Mong virki eru gomul og slitin, úrtøkan lítil, og tey dálka ógvuliga illa.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Moskva
Vídd: 17.075.400 km2
Fólkatal: 142.499.000
Alment mál: russiskt
Átrúnaður:
russiskt ortodoksur kritindómur 75% aðrir 25%
Stýrirlag: fólkaræði, fleirflokkaskipan
Gjaldoyra: rubul (RUB)


text:
Ingi Samuelsen
20.11.2017 - 13:51
Tíðindi > Samfelag & Politikkur > Samferðsla
Í farnu viku vóru tilsamans 109 metrar boraðir og sprongdir afturat av Eysturoyartunnlinum. Tilsamans eru nú boraði 2.905 metrar, 1.526 metrar eysturoyarmegin og 1.379 metrar streymoyarmegin.
Eysturoyarmegin eru tey nú komin niður á -70,3 metrar og eru komin so langt út undir Saltnesgrynnuna, at tey nú bert eru um hundrað metrar frá staðnum, har rundkoyringin skal vera, upplýsir tunnilsfelagið á Facebook.
Tá rundkoyringin er borað, verður farið undir at bora bæði upp móti Rókini á Saltnesi og suður móti Hvítanesi.
Streymoyarmegin eru tey nú komin niður á -47,3 metrar, men enn ikki komin út undir Kaldbaksfjørð. Har tunnilin er djúpastur, er hann á -187 metrum.


text:
Heilsa upp á muuh
Vælkomin í fjósið hjá Pouli
Poul er mjólkabóndi á Sandi, og neytini hjá honum eru bæði forvitin og blíð.
Tá tú vitjar Poul heilsar tú upp á neytini og kálvarnar, hann fortelur og vísur tær hvussu hann ansar eftir neytunum. Tú kanst enntá royna teg sjálv/ur í fjósinum. Tit heilsa eisini upp á hønurnar hjá Pouli og síggja hvar tær leggja egg, og hvør veit, kanska liggja nøkur heit egg klár tá tit koma?
Hetta er ein serlig uppliving fyri bæði børn og foreldur, og Poul dugir serstakliga væl at greiða frá.
Børnunum dáma so væl blíðu kálvarnar hjá Pouli, so tey ætla sær aftur at vitja næstu ferð tey eru á Sandoynni. Og hvør veit, kanska fáa tit eisini eitt kálvaklemm ella enntá ein kálvakoss.
Matur
Um tit eru heppin, so er Sóleyð hjá Poul heima tá tit vitja hann.
Um hon er heima, vil hon fegin gera tykkum ein deiligan drekkamunn við t.d. bollum pannukøkum, vaflum ella rabarbugreyti. Nærum alt er sjálvandi heimagjørt og av Sandi.
Bílegging
Tit bíleggja við at skriva til okkum á info@visitsandoy.fo ella ringja á 222 078.
Prísur
Vitja fjósið: 300 kr. fyri upp til 6 fólk
Drekkamunn: 75 kr. fyri hvønn


text:
Í morgun kl. 10.30 høvdu Boys in a Band eina stutta konsert í nýtilgjørda økinum í gamla svimjihylinum í Prestá. Hetta var 15. konsertin av teimum 24, sum teir skulu halda innan eitt samdøgur - 24 tímar. Væl av fólki var komið saman, og hóast undirspælið frá fossinum doyvdi nakað av ljóðinum, vóru áhoyrararnir væl nøgdir, og onkur er longu farin at tosa um at fyrireika okkurt annað tiltak í økinum, sum eisini umfatar oddan oman móti sjónum. Har er træbrúgv gjørd um ánna umframt at eini 500 trø eru plantað og gøtur gjørdar.
19.07.2008
Fysta tiltak í fríøkinum við Prestá á Skála
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Frá í dag 11. apríl 2018 mugu viðskiftafólk okkara roknað við bíðitið og longdari málsviðgerð (áleið 5 gerandisdagar) í samband við tænastur á tinglýsingini.
Frá í dag 11. apríl 2018 mugu viðskiftafólk okkara roknað við bíðitið og longdari málsviðgerð (áleið 5 gerandisdagar) í samband við tænastur á tinglýsingini. Talan er um tær tænastur, har tað er neyðugt at leita aktir og skjøl fram í tinglýsingararkivinum.
Orsøkin er at tinglýsingararkivið næstu mánaðarnar verður skannað og talgilt og órógvar hettar gerandisdag okkara.
Um eitt ár, 1. apríl 2019, verður gjørligt hjá øllum áhugaðum, at leita taligld tinglýsingarskjøl fram á einum portalið og fáa ókeypis atgongd til hesi døgnið runt.
Sí annars tíðindaskrivið á www.talgildu.fo
Nærri fæst at vita við at venda sær til Petur Nielsen, stjóri á Umhvørvisstovuni, 342400 ella us@us.fo.« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Føroya Sunnasta 1/2marathon, ið var á fyrsta sinni í fjør, hevur longu nú fingið sera góða tilmelding til ársins tiltak.
Nú verður eisini boða frá, at útyvir teir 90 luttakararnar, ið hava melda til, so hevur eisini BETRI samtakið valt at virka við. BETRI ynskir at enn fleiri fáa møguleikan at uppliva hetta góða tiltak og tað sum hetta tiltak ber í sær, við eitt nú upplivingum, náttúru, betri heilsu, hugna, mentan og at koma hvørjum øðrum við, ið júst er tað sum Føroya Sunnasta 1/2marathon snýr seg um.
At so nógv longu nú hava valt at melda til, er tekin um at tiltakið í fjør eyðnasti væl, tí fleiri nógv av teimum ið hava melda til, vóru eisini við í fjør.
Endamálið hjá Rørslufelagnum Hvistuni í Suðuroynni, er at eggja fleiri til at koma út at røra seg, fáa ein betri gerandisdag við betri kropsligari og sálarligari heilsu


text:
Mjáangi (angaættin)
Sagamichthys schnakenbecki
(Krefft, 1953)
Stødd: Mjáangi verður upp í umleið 25 cm, kanska longri, vanliga millum 15 cm og 20 cm.
Dýpi: Hann er millum 365 og 1200 metra dýpi.
Litur: Hann er javnt dimmur, dimmbrúnligur.
Lýsing: Mjáangi er hægstur og breiðastur um nakkan, mjækkar aftur til ta høgu klingruna. Høvdið er minni enn 1/3 av standardlongdini. Hann hevur stór eygu, og gronin er styttri enn eygnatvørmátið. Kjaftbeinið kemur aftur til aftaru eygnatrom, ella beint afturum. Ryggfjøðurin situr aftarlaga á bakinum. Gotfjøðurin er umleið hálva ryggfjøður aftari. Búkfjaðrarnar eru aftanvert miðjan fiskin. Hann hevur smáar uggafjaðrar og sýldan stert. Ljósgøgn eru undir búkinum, sporlinum og millum uggafjaðrarnar. Ein lítil angi er í skræðuni beint oman fyri uggafjaðrarnar. Hann hevur onga roðslu á kápuni.
Eyðkenni: Lítli angin oman fyri uggafjøðurina og ljósgøgnini, støddin og liturin. Fremstu tenninar í yvirkjaftinum eru ikki stórar og framrendar, sum í øðrum angum.
Týdningur: Mjáangi hevur ikki vinnuligan týdning.
da: Schakenbecks skulderlysfisk, en: Schnakenbecks searsid, ís: Ránarangi
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Glitfiskar Argentiniformes
Hesin hópurin hevur 6 ættir, 57 slektir og 202 sløg.
Av teimum eru við Føroyar 4 ættir, ið hava 9 slektir og 12 sløg:
Fiskasløgini í hesum hópinum eru tey flestu smá, onkur stór inn ímillum, summi nakað bulmikil og onnur long og kløn. Flestu hava stutta gron og lítlan kjaft. Nøkur hava fitifjøður, onnur ikki.
Litirnir á glitfiskunum eru mest blankir, silvurlittir, gulllittir, brúnir ella svartir. Nakrir hava ljósgøgn. Ein ávísur súrligur luktur gongur at flestum teirra.
Nakrir eru lutvíst í feskum vatni, annars um øll høv.


text:
Laksa- og Sølutorgið verður leygardagin 23. juli frá kl. 10.00 - 16.00
Sum vant hendir ein rúgva á torginum, m.a verða ókeypis smakkiroyndir av Laksi frá Bakkafrost sum Sjókaféin tilgerð, barnatiltøk við sangi, klovnum v.m., tónleikaframførslur við m.a. Lív Næs, ein mini djóragarður við ymsum djórum og rossum, skipalistakviss og brotssparkskapping. Sølutorgið bjóðar fiskasølu, vaflur, loppimarknað, andlitsmáling, køkutombola, fiskibrunn, chips sølu og ymiskt annað..
Skrá:
10.00: Vælkomin. Torgið letur upp
10.00 - 16.00: Mini djóragarður og ross
10.00 – 16.00: Kunningarstovan í Runavík hevur opið
10.00 – 16.00: Listaframsýning í býráðssalinum við Harry Knudsen
10.00: Tónleikur við Kára Sverrisson
11.00: Tónleikur við Lív Næs
12.00: Barnaundirhald við Angelu og Hannibal
12.45 Barnaundirhald við Sasho, Harald og Beinir
13.30: NSÍ skipar fyri brótssparkskapping við Gangó og møguleiki verður hjá øllum at bjóða kenda málmanninum av.
14.00: Tónleikur við Kára Sverrisson
15.00: Skipalista kvissin


text:
Danski Búskapar- og vinnumálaráðharrin: Kundar í Eik Banka og Eik Bank Danmark kunnu vera tryggir29-09-2010
Kundar í Eik Banka og Eik Bank Danmark kunnu kenna seg heilt tryggar; óavmarkaða statsveðhaldið er enn galdandi og peningurin er 100% tryggur, sigur Brian Mikkelsen í tíðindaskrivi
Eik Banki biður um longda freist28-09-2010
Sum tilskilað í børsfráboðan í morgun, eru endaligu tølini frá Fíggjareftirlitinum um støðuna hjá Eik-samtakinum nú komin, og hetta merkir, at Eik Banki hevur tørv á nýggjum kapitali
Fíggjareftirlitið: Øll innlán eru trygg, eisini eftir 30. september27-09-2010
Óavmarkaða statsveðhaldið tryggjar øll innlán í Eik Banka P/F og í Eik Bank Danmark, eisini eftir at veðhaldið fer úr gildi fyri aðrar bankar 30. september
Broytingar í Eik Banka - Nýggj fyribilsleiðsla og stórar niðurskrivingar27-09-2010
Eik-samtakið hevur í dag fingið nýggja fyribilsstjórn og nýggjan nevndarformann. Í samráð við nevndina í Eik eru Marner Jacobsen, forstjóri, og Bjarni Olsen, stjóri, farnir frá. Í teirra stað er Bogi Bendtsen, undirstjóri, settur sum fyribilsstjóri
Nýútbúgvin starvsfólk í Eik21-09-2010
Fríggjadagin var móttøka og prógvahandan í Eik fyri starvsfólkum, sum hava lokið útbúgving í 2010


text:
Í avgjørdum vanda fyri at vera kallaður grenj av summum tykkara, ið lesa henda stubban, loyvi eg mær, hóast tað, at seta spurnartekin við enn ein part av sjúkrahúsverkinum, har eg eri sannførdur um at okkurt er spinnandi galið við raðfestingum og skipan av økinum.
Skal siga, at eg kendi ikki til konkreta trupulleikan fyri enn eg sjálvur, á skaðastovuni á LS, fekk staðfest nýrastein seinast í desember mánaða í fjør.
Tað tók einar 14 dagar áðrenn eg kom í viðtal hjá einum urologi, ið var flogin inn úr Aalborg. Skilji á lagnum at hann er ein av fleiri, sum í 15 vikur tilsaman árliga eru á LS.
Fekk frá tí fyrsta læknanum at vita, at um steinurin ikki fór av sær sjálvum, var einasti møguleiki, at verða sendur “uppá landsins besta” til Aalborg at verða viðgjørdur. Somu boð fekk eg eisini frá femmandu læknunum nummar tvey og trý.
Alt hetta dróg tó út og støðan versnaði alsamt, so um ikki dagligdagurin skuldi fara fullkomuliga í spønir, varð neyðugt við eini viðgerð skjótast gjørligt.
Eg gjørdi mær tann ómak at spyrja um møguleikan fyri at verða viðgjørdur í Føroyum, men svarið var, at í besta føri kundi tann vðgerðin fara fram á Klaksvíkar sjúkrahúsi um -og tá- tað passaði inn í arbeiðsæltanina hjá onkrum av teimum uttanífrá komandi læknunum.
Fyri 14 døgum síðan -also 3 mánaðir eftir, at nýrasteinurin varð staðfestur- gjørdist ovboðið við pínu og at vitja wc 4-6 ferðir um tíman og gjørdi eg tí ikki matari enn at ringja til Suðuroyar sjúkrahús (SSH), tí ein fuglur hevði sungið fyri mær um, at bæði læknar og útgerð vóru á Tvøroyri at fremja neyðugu viðgerðina.
15 min. eftir fyrstu samtaluna við SSH var leyst og liðugt. Skuldi møta á Tvøroyri mánadag, sum eg fyrstu ferð ringdi til SSH fríggjadag seinnapart. Vorðið sum góð og skjót tænasta, má sigast!
So er spurningurin hví eg ikki kundi fáa henda møguleikan fyrst í januar ístaðin fyri, tá eg av mínum eintingum setti meg í samband við SSH í endanum á mars mánaði, tí einki hendi á LS?
Havi seinastu vikuna, eftir væleydnaða viðgerð á SSH, kannað og spurt meg fyri hvat er galið við skipanini á LS. Havi ikk enn klárað at gjøgnumskoða veruleikan í lukkaða landinum. Tí niðanfyristandandi niðurstøður og tankar frá mínari síðu
Klaksvíkar sjúkrahús fekk fyri tíð síðan hendur á einum brúktum tóli til nýrasteinsknúsing (ESWL/SWL), sum hevði verið brúkt áður aðrastaðni.
Úrslitini av viðgerðunum á KS eru ikki nøktandi, er mær sagt. Einans um 50% av viðgerðunum eydnast fyrstu ferð og úrslitið av tí er, at sjúklingarnir í fleiri førum hava verðið noyddir at fara ígjøgnum eina ella fleiri eyka viðgerðir, júst tí viðgerðin ikki er nøktandi og up to date, og av somu orsøkum eisini er við at hvørva á sjúkrahúsum í londunum kring okkum. T.d. eisini í Týsklandi, har útgerðin á fyrsta sinni kom fram.
Á Suðuroyar Sjúkrahúsi er harafturímóti nýggjasta tøknin, har viðgerðirnar, so vítt mær kunnugt, eru nær 100%, tá talan er um virknað og leking. Tólið, talan er um, er eitt lasertól, ið knúsar nýrastein.
Hví verður henda útgerðin ikki brúkt optimalt? Hví skulu allir sjúklingar partout sendast av landinum at viðgerast og hví er neyðugt við fremmandum læknum í 15 vikur árliga, tá nøktandi læknalig expertisa finst í Føroyum, og at lokala expertisan væl og virðiliga er før fyri at taka sær av øllum føroysku nýrasteinsjúklingunum???
Óneyðugur kostnaður
Hvat við kostnaðinum av hesi løgnu skipan, sum virkar í dag?
Í meðal er talan um í mesta lagi 20-25 nýrasteinsjúklingar í Føroyum árliga.
Uttanífrákomandi urologar í 15 vikur kosta kr. 80.000 um vikuna, ella í minsta lagi kr. 1.200.000 árliga.
Viðgerðin í Aalborg kostar í minsta lagi 50.000 fyri hvønn sjúkling ella kr. 1.250.000 árliga fyri 25 sjúklingar.
Verða hesir, í mesta lagi 25 sjúklingarnir, kannaðir og viðgjørdir í Føroyum av føroysku læknafakligu expertisuni, sum er til taks – og kann nøkta tørvin (!), er talan um munandi sparingar.
Viðgerðin á SSH kostar, sambært sjúkrahúsinum har, kr. 3.000. Ellla í alt kr. 75.000 í alt árliga.
Also kann samlaði kostnaðurin av nýrasteinviðgerð minkast við kr. 2.375.000 árliga (kr. 2.450.000 – kr. 75.000)!
Kanska ikki nógv í samlaðu játtani til nú samanlagda sjúkrahúsverkið, men sanniliga peningur, ið kann nýtast aðrastani í skipanini. Ivist t.d. ikki í, at deildin, ið viðgerð føroysku fólkasjúkuna krabbamein, væl hevði kunna gjørt brúk av peninginum!
Annað er so tað, et eg sjálvur kundi havt verið fult arbeiðsførur í tveir til tveir og ein hálvan mánaða meira í 2018.
Nevndi nakar orðið viðgerðartrygd???
Magnus Hansen, “Facebook 06042018”


text:
Agnar Frederiksen
04.02.2018 - 17:40
Ítróttur > Ítróttur > Hondbóltur
Nú er greitt hvussu hálvfinalurnar í Faxe Kondi kappingini hjá kvinnum síggja út. Seinastu dystirnir í bólkaspælinum eru leiktir hetta vikuskifti.Í bólki 1 megnaði H71 at spæla seg til hálvfinalurnar. Hetta er søguligt. Eftir sigurin á Neistanum mánakvøldið var greitt, at tað sá sera gott út hjá H71. Hoyvíkskvinnur setti eina feita striku undir hálvfinaluplássið, við at vinna 33-7 á VÍF 2 Í Hoyvíksshøllini. Sigurin var ongantíð í vanda; H71 var á odda 17-2 í hálvleikinum. VÍF kom víðari við fullum stigatali.
Í bólki 2 var VB á vitjan hjá Kyndli. Kyndil hevði tryggjað sær víðari luttøku undan dystinum. VB vann leingi á odda. Í hálvleikinum var 16-12 til útiliðið, og eina løtu í 2.hálvleiki var munurin 7 mál. Men so kom Kyndil av álvara í gongd. Frá 12-19 fót støðan til 19-1, tá stóri farið var um hálvan 2.hálvleik. Tað gjørdist sera sepnnandi til endans, men tað endaði við, at Kyndil hálaði sigurin í hús. Kyndil vann 29-26, og endar á fullum stigatali. Hóast tapið er VB víðari. Stjørnan vann 31-20 á StÍF Í KÍ-høllini, men tað manglaði framvegis 8 mál í hjá Stjørnuni, um liðið úr Klaksvík skuldi koma víðari.
Harvið eru hálvinfalurnar hesar:
VÍF - VB (Vinnari av bólki 1 ímóti nummar 2 í bólki 2)
Kyndil - H71(Vinnari av bólki 2 ímóti nummar 2 í bólki 1)
Bólkur 1:
VÍF 6
H71 4
Neistin 2
VÍF 2 0
Leygardagin 03.02.18 kl.19.00 VÍF – Neistin 31-25
Sunnudagin 04.02.18 kl. 14.30 H71 – VÍF 2 33-7
Bólkur 2:
Kyndil 6
VB 3 (+9)
Stjørnan 3 (+1)
StÍF 0
Sunnudagin 04.02.18 kl. 14.30 Kyndil – VB 29-26
Sunnudagin 04.02.18 kl. 15.00 Stjørnan – StÍF 31-20


text:
Flaggdagshald í Hvalvík
Fitt av fólki varð til flaggdagshaldið í Hvalvík, sum skótaliðið Borgin skipaði fyri.
Katrin Kallsberg, løgtingskvinna, helt røðu og Eiðis Ljómfelag spældi. Byrjað varð við skrúgongu og eftir flaggdagshaldið vórðu øll boðin inn í Hvalvíkar skúla til ein drekkamunn og tombola.
Røðan hjá Katrin 25. apríl:
Eg vil fyrst av øllum takka fyri heiðurin at vera boðin norður her á sjálvum flaggdegnum.
Ein serstøk tøkk til tykkum skótar fyri at skipa fyri.
Í dag hátíðarhalda vit Merkið.
Hetta vakra krossmerki, sum var borið fram á fyrsta sinni í juni 1919, av Jens Olivur Lisberg, Janusi Øssursyni og Paula Dahl. Hóast fólk longu í 1920-árunum byrjaðu at flagga við Merkinum, gingu tó góð 20 ár, áðrenn Merkið fekk almenna viðurkenning sum føroyskt tjóðarmerki 25. Apríl 1940.
Merkið er okkara, og hevur nú í 78 ár fylgt okkum føroyingum á okkara ferð gjøgnum lívið. Frá borðflagginum, sum á føðideildini verður borðið inn á bakkanum við einum themunni eftir at kvinnan hevur átt, til Merkið sum flaggar í hálvari stong, tá vit fara herfrá.
Merkið er fyri okkum øll, líkamikið hvørji vit eru, hvaðani vit koma, ella hvør okkara trúgv ella politiska sannføring er.
Merkið eyðmerkir okkum sum føroyingar og føroysk tjóð.
Hóast Merkið sostatt er fyri okkum øll, hava vit helst øll ymiskar tankar og kenslur fyri tí. Eg ivist ikki í, at tað ættarliðið, ið stríddist fyri at vinna Merkinum viðurkenning, hevði aðrar kenslur fyri Merkinum, enn fleiri í yngru ættarliðunum hava. Men eg ivist tó heldur ikki í at kenslurnar eru sterkar enn, tað sæst til landsdystir, á stevnum og í politikki.
Og nú eg nevni politikkin - Hóast orðaskiftið mangan tykist hvast á løgtingi, og tað kann vera torført at finna felags stev, so eru helst øll á løgtingi samd um at vilja Føroyum væl.
Tað var ein vøkur løta í gjár, tá tingsetan endaði við at øll sungu tjóðsangin, og tað mundu vera fleiri við mær, ið hugdu at vakra Merkinum í tingsalinum hesa løtuna.
Latið okkum nýta dagin í dag, nú vit hátíðarhalda Merkið, at hugsavna okkum um alt tað nógva, ið savnar okkum.
Tað er ikki sørt hugfarsligt hjá mær at standa her í dag í Hvalvík. Sum smágenta flutti eg við familjuni úr Havn norður til Eiðis, har pápi mín var kommunulækni. Hóast Eiði (enn) ikki er í Sunda kommunu, var tað tá, sum í dag, í sama læknaøki. Tað var í tí tíðini, tá læknar enn fóru sjúkravitjan. Eiðis læknadømi var vítt um at fara, og eg slapp mangan túrin við, tá boð vóru eftir lækna. So sat eg í køkinum og bíðaði, meðan tann sjúki varð kannaður. Eg havi mong góð minni frá tí tíðini, men serliga væl minnist eg einu ferðina í Tjørnuvík, har eg fyrstu ferð smakkaði ’Knorr aromat’ uppá skerpikjøt. Tað var øgiliga nýskapandi í míni verð.
Men tit her í Sunda kommunu duga jú kynstrið at skapa nýtt úr tí góða gamla enn í dag. Átakið hjá tykkum at varðveita staðarnøvn og skráseta gomlu bygdargøturnar er eitt gott dømi um hetta. At nýta nýggju tøknina at varðveita tað gamla og á tann hátt halda tí livandi, er alla æru vert. Blíðskapurin í Tjørnuvík er hin sami, og eg skilji væl at listafólkini trívast so væl í gamla skúlanum.
Takk fái tit fyri tað.
Tá familjan flutti av Eiði til Havnar byrjaði eg hjá skótunum. Í hugnaligu skótahúsinum við Havnará lærdu vit gentur mangt og hvat. Patruljan hjá okkum æt Vípan og sjálvandi høvdu vit okkara egna vakra flagg. Um vit savnaðust til skótafundir ella ferðaðust kring landið var okkara patruljuflagg altíð við. Hetta flaggið eyðmerkti okkum sum ’patrulju’, og hóast ymisk fløgg vóru til ymisku patruljurnar, savnaðust allar patruljurnar um Merkið.
Ein rættur skóti má hava ein góðan ryggsekk við pláss til soviposa og útgerð. Eg minnist enn, hvussu stolt eg var, tá eg hevði seymað mær eitt lítið flagg á annan síðulumman á mínum bláa ryggsekki. Hesin ryggsekkur hevur síðan fylgt mær á mongum ferðum.
Í 1992 vóru eg og maðurin (og ryggsekkurin) á ferð í Himmalayafjøllunum. Hóast barnvaksin undir Slættaratindi var tað sera stórsligið at vera á ferð í hesum fjøllunum. Fólkið var sera fyrikomandi, og tað var eyðsæð at buddistiska trúgvin fylti nógv í dagligdegnum. Nærum allastaðni hingu fagurlitt buddistisk bønarfløgg. Hesi sermerktu, tríkantaðu marglittu fløggini, sum veitrandi í vindinum sendu bønir til himmals. Og hóast fløggini ikki vóru okkara fingu vit eina góða kenslu, tá vit fingu at vita, at bønirnar fløggini sendu til himmals umfataðu okkum øll – ikki einans buddistarnar, ið búðu í økinum.
Tó at vit møttu fólki úr ymiskum londum, kendist ongin við Merkið á mínum ryggsekki. Men so ein dagin á veg niðan á tindin Kala Pattar í góðum 5600 metra hædd, steðgaði ein maður okkum. Hann var eysturríkari og kendist beinavegin við føroyska flaggið. Tað var tó ikki við gleði og stoltleika hann kendist við Merkið, men heldur eyðmýking og skomm. Hann var fótbóltsfjeppari og hóast hetta vóru 2 ár eftir søguliga dystin í Landskrona, var hann enn keddur um úrslitið, men eisini hugtikin av føroyska fótbóltslandsliðnum. Merkið kendist hann við, og vit fingu eitt hugnaligt prát.
Meðan vit óttaleys fjakkaðu frítt um í Nepal og fjareystri brast kríggj á í táverandi Jugoslavia. Heimafturkomin fyltu myndir frá ræðuleikunum, kríggið á Balkan hevði við sær fyri fólkið har, miðlarnar. Tó at ryggsekkurin var lagdur til viks í nøkur ár, meðan eg gjørdi lesturin liðnan, byrjaði tankin um at hjálpa hesum fólkum at búnast. At hoyra hvussu familjur blivu riknar frá húsi og heimi og síggja myndir av sundurbumbaðum bygdum ávirkaði nógv okkara. Eg gjørdist virkin í felagsskapinum ’Læknar uttan landamørk’ og fór sum nýklaktur lækni til Bosnia at starvast. Ryggsekkurin við Merkinum á lummanum var pakkaður við tí mest neyðturviliga og eftir eina heldur baldruta ferð kom eg til Screbrenica. Her var ein sokallað enklava, eitt trygt stað fyri bosnisk-muslimskar flóttar. Her veiggjaði ST-flaggið hjá hálendsku ST-herdeildunum, sum skuldu verja økið. Saman við øðrum heilsustarvsfólki virkaði eg undir flagginum hjá ’Læknum uttan landamørk’ og hetta flaggið gav okkum atgongd til øki, har hálendska herfólkið ikki var vælkomið. So hóast vit koyrdu runt í økinum í skotsikrum vestum og hjálmum gav hetta flaggið okkum eina kenslu av at vit vóru trygg. Uppreistrarbólkarnir í økinum virdu flaggið og góvu okkum ’arbeiðsfrið’.
Heimafturkomin til Føroya eftir lokna tænastu var tað ræðandi at síggja, hvussu ST-herdeildin í økinum ikki var til stórvegis hjálp, tá Ratko Mladic og hansara bosnisk-serbiska herdeild tóku lívið av umleið 8000 bosnisk-muslimskum monnum í tí ringasta fólkadrápinum í Europa síðan seinna heimsbardaga.
So meðan Merkið veitraði í føroyska summarlotinum her heima í friði og náðum, var skilið eitt annað í Bosnia. ST-flaggið, sum er sjálv ímyndin av friðarvarðveitandi endamálinum hjá ST, var sostatt ikki nóg mikið at tryggja frið. Eitt flagg er í sær sjálvum ikki nóg mikið. Tað er tað vit leggja í flaggið - tann virðingin vit og onnur hava fyri tí, flaggið umboðar, sum gevur flagginum sín ’legitimitet’. Vit eiga allatíð at stríðast fyri at varðveita vunnin rættindi, samstundis sum vit arbeiða okkum framímóti tí degi, tá Merkið veitrar á stong í einum sjálvstøðugum Føroyum. Mín vón og ætlan er, at tað verður heilt skjótt.
Sum føroyingar hava vit tann framíhjárætt at liva í einum landi, uttan her og uttan hernaðarskyldu. So hóast okkara flagg – Merkið – fekk almenna viðurkenning í samband við broyttu støðu okkara undir 2.veraldarbardaga kunnu vit fegnast um at okkara flagg ikki hevur verið á lofti og við orðunum hjá Regini Dahl ’breggja av drápssekt og týndari toft’
Eg fari at lesa eina yrking, sum Regin Dahl skrivaði í 1947, fyri 71 árum síðani, til merkisveitsluna í songfelagnum ’Ljómi’.
FORLJÓÐ (úr savninum Beltisgyrði frá 1947)
’So mong vóru merkini borin av monnum í hernað og á hatursslóð,
Har spjót og gotur dundu og hestar tráddu blóð –
Men tú ert ungt og reint – tú skalt aldrin á loft
At breggja av drápssekt og týndari toft,
Men signa skalt tú halgir okkara og fundargleim
Og halga hvønn ein yrkan dag og hvørt eitt friðarheim.
- eitt flagg er ikki sýldur dúkur og silkibendlar og fjas,
men tað merki, ið kann binda saman fólksins dans og as,
ið lýsir yvir bygdalag í summardagsrógv
og yvir bardum byrðingi um heysttungan sjógv –
tað signar hvørja hond, ið er krøkt um yrkis tól,
og hvørt eitt mansins høvur, ið nýggja hugsan ól –
tí merkið er fólksins andi,
og um andans flog
og trúfesti bert tú okkum boð:
so – íhvar vit eru staddir,
hvør í sínum føri,
summir við bók
og summir við snøri –
at onga tíð vit gloyma,
um kalvin kemur brestandi at borði,
ævinleikan í kvæðisins orði,
og at vit minnast á,
tá ið krambúð verður stongd
og líður móti nátt,
at líta upp í loft,
har grannlýsið logar
og syngur um lívsins mátt!
Enn ert tú ungt, og vit eru lágir í gøtuni enn,
Og mong verður løtan stravin, áðrenn vit verða fullroyndir menn –
men vit unna tær væl, og fylgja við tær,
verður leiðin væl gongd
fram gjøgnum ótøki, niðan um skarð –
so ikki sum higartil mest verður lyfti bara og orð -
minn okkum, menn okkum – dagsverk bíðar – á báru – á for!’
Hendan tíðin tá sóljurnar spretta, fuglarnir reiðrast og smálombini koma er serstøk. So við og við gerast blómurnar fleiri og fuglaljóðini fjølbroyttari. Hetta er ein boðan um lív, summar og vón, men tað er eisini ein áminning til okkum at virðismeta tað margfeldni vit hava í Føroyum.
Vit hava fólk úr ymiskum londum, við ymiskari trúgv og ymiskum fortreytum annars. Men øll kunnu vit vera við at byggja land.
Forfedrarnir hava latið okkum Føroyar, at umsita. Vónandi ynskja vit øll eina framtíð her og vilja leggja okkara klípi til varðan, so gøtan verður enn betri at ganga hjá okkara eftirkomarum.
Vónandi fáa eg og børnini onkran túrin eftir bygdagøtunum í kommununi í summar, og hvør veit, kanska okkurt hugnaligt prátið eisini.
Tit kenna okkum aftur á bláa ryggsekkinum við Merkinum á síðulummanum.
Góðan flaggdag
Takk fyri
Heðin Zachariasen tók nakrar myndir. Tær síggjast her:
http://sunda.fo/borgarin/tidindi/index.php/1613-flaggdagshald-i-hvalvik-6#sigProIdfc3d0f8212


text:
03.10.2018 - Av: fp
Vit sóknast eftir seljarum til familju-álmanakkan í Havn
Vit mangla seljarar til onkrar rutur í Havn, so vilt tú hjálpa okkum at selja, vinarliga set teg í samband við Javna, antin við at stókka inn á gólvið á Hoydalsvegi 42, ringja á tel. 208090 ella skriva okkum ein teldupost á skriv@javni.fo
Vit fara aftur hesuferð at trekkja lut um ein ordiliga góðan vinning millum seljararnar. Vinningurin hesuferð er ein spildurnýggj HP Pavilion x360 2-in-1 telda frá Elding, sum hevur eitt virði á kr. 8.499. Harumframt fær vinnarin eisini eina tasku til telduna.
Tú fært ein ‘lutaseðil’ fyri hvønn álmanakka sum tú selur, so tað er ein fyrimunur at selja so nógvar sum gjørligt. Trekt verður ímillum teir seljarar, ið eru lidnir at selja 31. oktober 2018.
Vit bjóða
- 15 kr. av hvørjum seldum álmanakka
- Tey, ið ikki ynskja samsýning fáa ein álmanakka sum takk fyri ómakin
- vit trekkja lut um ein ordiliga góðan vinning ímillum seljararnar
Vit krevja
- at seljarar eru álítandi fólk, sum eru góð við Javna
- at seljarar yngri enn 14 ár skulu fylgjast við vaksnum
- at seljarar BERT selja á rutuni, sum tey hava fingið tillutað


text:
Hjúnabandið er ein náttúrligur stovnur.
Tað er grundfest í menniskjaliga veruleikanum og sannleikanum, at tað skulu tvey – ein kvinna og ein maður, ein mamma og ein pápi – til at skapa eina familju.
Einum og hvørjum samfelagi stendur í boði at skipa seg á ein hátt, sum er í samljóði við náttúruna. Samfeløg nýtast ikki at gera tað, og tað eru nógv samfeløg, sum ikki hava gjørt tað. Men tey samfeløg, sum hava valt monogami og hjúnaband, eru tey samfeløg, sum hava klárað seg best. (Sí William Tucker, Marriage and Civilization: How Monogamy Made Us Human)
Tað, sum er týdningarmikið, er, at hóast hjúnaband hevur eina juridiska dimensión, so er hjúnabandið ikki bert ein juridiskur stovnur. Hóast samfeløg – við teirra umhvørvisligu, fíggjarligu og politisku sereyðkennum – neyðturviliga seta síni serstøku fingramerki á hjúnabandið, so er hesin stovnur ikki bert ein sosial konstruktión.
Hjúnabandið hevur eitt objektivt rótfesti í einum óavnoktiligum menniskjaligum veruleika.
Hjúnabandið hevur eitt objektivt rótfesti í einum óavnoktiligum menniskjaligum veruleika. Og hesin veruleikin var og gjørdi seg galdandi, áðrenn menniskju skipaðu seg í framkomin samfeløg við væl skipaðum lógarverkum. Hesin veruleiki fer ongan veg. Spurningurin er so, hvussu vit sum samfeløg fyrihalda okkum til hann.
Sambært einum lýsingaátaki hjá LGBT Føroyar herfyri, er hjúnabandslógin í Føroyum broytt 12 ferðir síðan 1380. Hetta er eitt áhugavert søguligt innlit í ta lógligu og mentanarligu menning, ið føroyska samfelagið er farið ígjøgnum yvir øldir. Týdningurin, sum LGBT leggur í hesa broytingartilgongd – ella kanska rættari sagt: tað, sum LGBT ynskir at pástanda við støði í hesi broytingartilgongd – er tó ein misskiljing. Á heimasíðuni hjá felagsskapinum stendur soleiðis skrivað:
“Fáa samkyndir føroyingar innivist í hjúnabandslógini í Føroyum, so er tað ikki fyrstu ferð, at hjúnabandslógin verður broytt her á landi. Okkara hjúnabandslógir eru longu broyttar í minsta lagi 12 ferðir.”
Boðskapurin, ið LGBT vil hava fram, er hesin:
“JA TIL KÆRLEIKAN! JA TIL JAVNRÆTTINDI! JA TIL DAGFØRDA HJÚNABANDSLÓG!”
Við øðrum orðum: hjúnabandslógin í Føroyum er broytt áður. Hjúnabandið er sostatt ikki nakað støðugt fyribrigdi, sum ikki letur seg broyta. Og tá ið fólk ikki hava nakað ímóti, at hjúnabandslógin er broytt fyrr, hví so mótmæla nú? Er uppskotna broytingin ikki í veruleikanum í sama anda sum allar hinar?
Fyrst er at siga, at hóast nógvar broytingar hava verið fyrr, so hevur eingin teirra gjørt upp við kynsliga komplimentaritetin, sum er ímillum mann og kvinnu. Uttan mun til broytingina hava føroyingar eftir øllum at døma altíð hildið, at hjúnabandið var nakað, sum einans var ætlað einum manni og einari kvinnu. Lesur man ímillum reglurnar, tykist ein reyður tráur ígjøgnum allar broytingarnar at hava verið, at familjulív fylgir við hjúnabandinum. At hjúnabandið í ein grundleggjandi mun snýr seg um at stovna og varða um familjur. Í ljósinum av hesum gevur tað eina ávísa meining, at ognarloysingar ikki sloppu at giftast, ella tey, sum eru bundin at rúsdrekka. Tað kann tykjast diskriminerandi og hart nú á døgum, men í eini tíð, har tøknilig gitnaðarinntriv so sum p-bollar og hítir ikki vóru til, var uttan iva tørvur á strangari reglum kring hjúnabandið og kynslívið.
Er nakað galið við at gera broytingar í hjúnabandslógini? Nei, tað er tað ikki. Um tað veruliga er soleiðis, at hjúnabandið hevur eitt objektivt rótfesti uttan fyri okkara lógir og siðir, so hevur hjúnabandið eina náttúru í sær sjálvum. Hjúnabandið er nakað og hevur íborin endamál, ið tað er vent og stílað ímóti. Lógir og siðir kunnu endurspegla hesa náttúru bæði betri og verri. Hjúnabandslógir kunnu altso verða gjørdar meira og minni sambært hjúnabandsins náttúru. Tí er broyting í hesi lóggávu ikki neyðturviliga skeiv. Hvørt ein broyting er røtt ella skeiv, góð ella ring, er hinvegin ein spurningur, sum má verða svaraður í hvørjum einstøkum føri við at sipa til hjúnabandsins náttúru. Fremur henda broyting innara logikkin í hjúnabandinum? Fær hon okkum nærri tí, sum hjúnabandið snýr seg um? Ella skapar hon eina frástøðu ímillum okkum og hetta endamál?
Er nakað galið við at gera broytingar í hjúnabandslógini? Nei, tað er tað ikki.
LGBT tykist halda, at konservativa, siðbundna verjan av hjúnabandinum byggir á eina fatan, at hesin stovnur er støðugur og óbroytiligur. Hugburðurin tykist vera, at fær man víst á, at hjúnabandið ikki er støðugt og óbroytiligt, so hevur man vunnið á konservativu mótstøðuni. Í eini áhugaverdari grein á heimasíðu teirra, tekur LGBT samanum soleiðis:
“Heimssøgan vísir okkum, at hjúnabandið er alt annað enn støðugt, og hevur broytt seg nógv gjøgnum alla menniskjusøguna. Hjúnabandið, sum vit kenna tað í dag, er ein heilt onnur samfelagsskipan enn fyri bara 100 árum síðani, og ikki fyri at tosa um fyri 2.000 árum síðani ella 30.000 árum síðani.”
Og niðurstøðan, ið felagsskapurin fær burtur úr tí?
“Søgan vísir okkum, at eitt hjúnaband er tað, sum eitt samfelag ger tað til í síni samtíð.”
Ja. Og nei. Reint praktiskt er tað rætt, at allar hjúnabandslógir og -siðir eru myndaðir av síni samtíð. Men tað merkir á ongan hátt, at hjúnabandið einki annað er enn tað, sum ein samtíð ger tað til. Hjúnabandslógir og -siðir kunnu endurspegla tað, ið hjúnabandið í veruleikanum er, í bæði minni og størri mun, men eingin lóg ella siður er fullkomin. Í heimssøguni hevur ongantíð verið nakað tíðarskeið, ei heldur nakað stað, har hjúnabandið varð lógarfest og praktiserað á fullkomnan hátt. Orsøkin er, at menniskju lógarfesta og praktisera hjúnabandið. Men tá tað er sagt, so er tað moralska skyldan hjá einum og hvørjum samfelagi at miða eftir at lógarfesta og praktisera hjúnabandið so væl sum møguligt og so nær sannleikanum um hjúnabandið sum møguligt. Tíverri er tað ikki hetta, sum vit síggja henda í dag. Í fleiri av okkara grannalondum – og møguliga eisini í Føroyum innan stutta tíð – verða hjúnabandslógir broyttar á ein slíkan hátt, at tær ikki longur endurspegla tað, hjúnabandið veruliga er. Tað er at svíkja hesa moralsku skyldu.


text:
Y Arpeggios – eygnatónleikur í Steinprenti/
Summarið er í hæddini og fólk flest hava frí. Ein mikudag ella var tað kanska hósdagin fór eg malandi omaneftir og endaði á Skálatrøð í Steinprenti. Her hava tey eftir øllum at døma ikki havt frí í seinastuni. Her er synestesi og spegling á skránni. Á vegginum á verkstaðnum hanga fleiri nýggj prent, sum eg ikki havi sæð áður. Hetta eru sermerkt prent við fleirlittum rundum skapum. Tað eru træprent síggi eg á árringunum, sum hómast serliga í teimum ljósu litflatunum.
Listakvinnan
Á verkstaðnum gongur ein í reyðum arbeiðsklæðum. Tað vísir seg at vera ein brosandi listakvinna við blíðum, brúnu eygum, sum eitur Margrethe Odgaard. Tað er hon, sum hevur gjørt nýggju prentini. Margrethe er tekstilsniðgevi, sum nýliga hevur fingið tillutaða heimsins størstu designheiðursløn, ið verður handað í november; - tað er Torsten og Wanja Söderbergs pris uppá eina millión svenskar krónur. Í grundgevingini fyri tilnevningini stendur, at "tilgongdin hjá Margrethe Odgaard er um somu tíð handverkarahegnislig sum hon er taktil og gjøgnumhugsað. Listakvinnan hugsar við hondunum. Út frá bæði poetiskum og reglubundnum lit- og mynsturuppritum skapar hon samanhangir í eini hugtakandi prosess, ið er full av musikaliteti. Listarliga visiónin er drivin fram av ynskinum um at skapa og at ríka á ein hátt, har vitan, hugskot og gávur verða býtt á áhaldandi og gávumildan hátt”. Margrethe Odgaard er fødd í 1978 og útbúgvin á Det Kongelige Danske Kunstakademis Skoler for Arkitektur, Design og Konservering, umframt at hon hevur lisið á Rhode Island School of Design i USA.
Prentini
Prentini eru vøkur, men tykjast eisini at verða gjørd eftir onkrari ávísari skipan, so eg spyrji listakvinnuna hvat hetta er fyri nakað. Hon greiðir mær frá, at hetta er myndasíðan av Y Arpeggios hjá Teiti Lassen. Tey bæði Teitur og Margrethe eru vinfólk, hava gingið í skúla saman og hava í mong ár ætlað at gera eina felags verkætlan, sum nú gjørdist veruleiki við Y Arpeggios.
Y Arpeggios
Teitur Lassen hevur í nøkur ár arbeitt við sonevndum arpeggio tónarøðum, sum hann speglar og sum tilsamans mynda smáar, einfaldar, men sera vakrar og hugfarsligar klaverkompositiónir. Margrethe Odgaard er hugtikin av speglingini og av tónleikinum, ið kyknar í henni, og saman gjørdu hon og Teitur av at gera eina bókaútgávu við nótum og myndum. Træið, sum er brúkt til træpláturnar, er frá altjóða framleiðaranum av dygdartrætilfari, Dinesen, sum hevur latið listakvinnuni fimm træplátur úr ymiskum træsløgum, hvør rund pláta er sett saman við sínari spegling og pláturnar eru síðani brúktar til tær fimm myndirnar, sum avmynda fimm tónaverk.
Synestetiskt litaval
Litirnir eru eisini valdir eftir einari ávísari synestetiskari skipan. Tankar um synestesi, um augenmusik, tónleikamálarí og samsvar millum tey ymisku sansaøkini eru gamlir og hava verið frammi í listasøguni síðani renesansuna. Fleiri royndir hava verið gjørdar at staðfesta skipanir við føstum lutfalli millum litir og tónar og Margrethe Odgaard hevur tikið støði í hesum skipanum hjá m.a. Isac Newton o.ø.
Verkætlanin gongur fyri seg á nógvum stigum við fleiri speglingum og skipanum av litum og tónum. Hon kann tykjast eitt sindur torskild, men ta løtuna, tá Margrethe spældi eitt av klaververkunum fyri mær á telduni meðan eg hugdi at myndini, sum verkið hevði íblást, tóktist alt so einfalt og greitt, at eg varð rørd. Eg sá tónleikin, tónarnar, sum spakuliga kyknaðu eins og byrjanir frá hvør sínari síðu, reytt vinstrumegin og grønt høgrumegin. Í huganum fylgdi eg parallellu ferðini hjá tónunum og litunum móti hvørjum øðrum. Hetta var ein hugtakandi uppliving og eg hugsi, at vit kunnu gleða okkum til útgávuna. Fyribils kunnu prentini síggjast og keypast í Steinprenti.


text:
Dupult so mong tangaskip seld sum gamalt jarn í 2017
Tangaskipareiðaríini settu turbo á upphøggingina av gomlum skipum í 4. ársfjórðingi í fjør, sum hevði við sær, at nærum tvær ferðir so mong skip vórðu seld sum gamalt jarn í 2017 í mun til árið fyri. Tilsamans vórðu 169 tangaskip av øllum sløgum seld sum gamalt jarn í 2017.
Tey 169 skipini vóru upp á tilsamans 13,2 mió dwt, vísa tøl frá upphøggingarfyritøkuni Ed McIlvaney, skrivar TradeWinds. Tað er nær við eina tvífalding í mun til tey 88 skipini upp á tilsamans 5,3 mió. dwt, sum vórðu seld sum gamalt jarn í2016.
Bara í desember mánaða 2017 vórðu 28 tangaskip høgt upp, svarandi til 2,4 mió. dwt.
Kelda: Tradewinds


text:
Løgmaður megnaði at sissa sínar landskassastúrnu floksfelagar í makrelmálinum við »objektivum meiningum« frá serfrøðini um, at makrelgjøldini vissuliga fóru at geva tær ætlaðu 128 milliónir krónurnar og ikki einans 50. Nýggju »objektivu meiningarnar«, sum brádliga komu á borðið í hurlivasanum millum aðru og triðju tingviðgerð, vísir seg tó at vera eitt gamalt estimat frá Fiskimálaráðnum, men var kortini nóg mikið til aftur at fáa sólina at skína í eygunum á partamonnum løgmans.
Tað ber snøkt sagt ikki til at koma til aðra niðurstøðu enn, at umsitingin av fiskatilfeinginum í stóran mun snýr seg um at typpa hol í landskassanum og hevur einki við vinnuliga menning at gera. Kapitalisma er bara nakað høgravendir politikarar reypa av, men opinbart ikki trúgva uppá tá til stykkis kemur.
Spyr tú, hví Føroyar eru dýrasta land í heiminum? Orsøkin finst á Tinghúsvegi 1.


text:
Á síðsta fundi í byggi- og býarskipanarnevndini í Tórshavnar býráð varð samtykt at loyva Bústøðum at halda fram við ætlanum um at gera eina sera spennandi útstykking undir Gráasteini við 22 íbúðum. Lendið, byggjast skal á, liggur í Havnardali beint omanfyri krossin Landavegur og Velbastaðarvegur.
Atkoma verður frá "Heimasta Hornið", og parkeringin verður sett runt á økinum og skal vera fríðkað við trøum og runnum. Atgongd verður frá "Undir Gráasteini" sunnanfyri og "Heimasta Horn" norðanfyri.
Til ber, tá innflutt verður, at koyra nakað inn millum bygningarnar at fráseta flytigóðs. Byggingin verður plaserað í røðum eins og raðhús. Á økinum norðanfyri verður felagsøki við skýlum í skapi nakað sum ból ella skúrðar til felags uppihald hjá teim búgvandi og serliga til nýtslu hjá børnum.
Frammanfyri íbúðirnar og aftanfyri hesar verður felags útiøki, ið skal hava dám av urtagarði við runnum, trøðum og bedum, har plantaðar verða blómur , sum skulu verða við til at seta dám á byggingina, sum eitt fjálgt, vakurt og hugnaligt stað. Við hallandi flagtekjum skal byggingin tekna seg úteftir eins og eitt bygdalag á einari fjallasíðu. Teir forskotnu veggirnir og karnapparnir skulu fáa byggingina at sýnast skulpturella í lendinum. Karnappar eru í øllum íbúðum, og á henda hátt verður optimalt útsýni.
Tær hallandi flagtekjurnar geva hugleiðingar til bø og haga, og eru eisini eitt aftursvar til tann grøna bøin og hagan í Havnardali og fjallið aftanfyri. Á henda hátt skuldi borið til at hækka støðið á økinum byggilistarliga.
Kring eitt miðrúm ella "roykstovu", er atkoma til øll hini rúmini. Allar íbúðirnar hava útsýni yvir Kirkjubøreyn, Havnardal, Nólsoyarfjørð og Nólsoynna alt eftir staðseting. Á 1. hædd verða íbúðir við serligum atliti til rørslutarnað, og atkoman kan verða aftantil ella framman, alt eftir rørðslutørvinum.
Køkurin og etipláss kunnu plaserast á ymsan hátt. Hjallur er til allar íbúðirnar beint við úthurðina. Íbúðirnar á 2. hædd við hems ella sval, eru nakað rúmligari, og er tað møguligt at nýta loftið til ymisk endamál so sum sovipláss, stovu ella arbeiðspláss.
Hjallur er til allar íbúðirnar beint við úthurðina. Allar hava goymsluskúrð og postkassa, sum verða plaseraði fyri seg á forplássinum. Móti norði er lutvíst takt felagsøki, sum skal rúma
felagshølum og virkishølum til børn. Felagshúsið liggur við eitt torg, sum í brúkshøpi skal virka saman við felagshúsinum.
Húsini verða upphitað við gólvhita, sum kemur frá jørðhita, sum verður fingin til vega við at borað verða nøkur hol inni á økinum. Tá ið longri er komið í projektinum, verður nærri greitt frá konstruktiónum, tilfari, el- og hvs-installatiónum.
Um tú veitst okkurt, sum VP ikki veit - skriva so til vp@vp.fo


text:
So kom nýggj grindalóg sum úrslit av uppskotinum hjá Tjóðveldi
Tað var ávíst rok og nógvar misskiljingar, tá ið Tjóðveldi í fjør legði uppskot fram á ting um at forða fyri tí ólógliga áganginum á rættin at drepa grind í Føroyum.
Tjóðveldi skjeyt upp, at broytingar og herðingar skuldu gerast í grindagreglugerðini soleiðis, at útgerð og skipað og fráboðað virksemi til at leggja seg út í grindadráp, kann steðgast. Nú er so uppskot um eina nýggja grindalóg løgd fyri tingið, sum ásetir heimildir at fyribyrgja ólógligai uppílegging og ásetir revsing og møguleikar at leggja hald á útgerð. Uppskotið kann lesast her.


text:
Í einum málteigi sínum í Tingakrossi (teir eru uppafturprentaðir í 53. bindi í Varðanum) finst Marius Johannesen at Jákupi Dahl, sum skrivaði um hin miskunnsama samáriubúgvan og hin illa viðfarna mannin, at samáriubúgvin lyfti honum upp á reiðdýrið hjá sær. "Har átti at staðið hann," skrivar Marius, "Tú lyftir leypin upp á mannin, um tú ert førur fyri at lyfta honum."
Hesin málburður, sum Marius vildi hava at vera tann rætta, við miðilshvørjumfalli til lítla broyting, men hvønnfalli til flyting úr einum stað í annað, var vanligur upp um miðja farnu øld og er tað framvegis hjá almongum, ið enn eru uppi á døgum. Men hin málburðurin, ið Jákup Dahl nýtti, var eldri og sostatt ið hvussu er einaferð tann rætti og einki at finnast at. Nú munnu tey flestu í yngra ættarliðinum nýta hvønnfall í báðum førum.


text:
29. november, 2014
"Ókeypis læknahjálp gerst søga"
Talið av føroyingum í fátækraváða er hækkað støðugt seinastu árini, og nýggjastu tølini eru, at 10% av øllum føroyingum eru í fátækraváða! Ein skomm fyri teir politikarar, ið sita fyri valdið, men lat tað fara fyri fyrst.
Tann veruliga skommin byrjar, tá tað gerst eitt krav, at fólk, ið hava goldið skatt alt sítt lív, skulu rinda úr egnum lumma fyri at verða viðgjørd fyri sína sjúku. Tað seinasta dømið er, at vit hava ein giktalækna í Føroyum við veldigari arbeiðsbyrðu. Tað eru 1500 føroyingar, ið liva við gikt. Helst kenna vit øll onkran, ið hevur gikt, og tí kunnu vit helst øll taka undir við, at gikt er eingin dansur á rósum. Lívsgóðskan hjá tí sjúka fer í botn.
Nú frættist, at serlæknin hevur sagt seg úr starvi, tí at arbeiðsumstøðurnar eru ov vánaligar. Tað er neyvan neyðugt við eini kanning fyri at staðfesta, at ein einsamallur lækni fær ikki bjóða nøktandi viðgerð til 1500 sjúklingar. Hetta ber snøgt sagt ikki til – tað er eitt ómenniskjaligt krav. Av tí sama eru nógvir føroyingar við giktasjúku, ið rinda úr egnum lumma fyri privata viðtalu, so tey kunnu fáa ein linna uttan at skula bíða í mánaðir og ár eftir at sleppa fram at hjá almenna serlæknanum.
Er hetta tað, vit reypa av? Okkara prúða vælferðarsamfelag, ið hevur ráð at lata einum múgvandi minniluta milliardavirðir, meðan ein stórur partur av fólkinum gongur við varandi pínu? Hetta fær loyvi at henda av einari orsøk: Politiski viljin til at tæna vinum og kenningum verður raðfestur hægri enn góð viðgerð í góðari tíð!
Ein kann spyrja, um Heilsumálaráðið hevur avgjørt, at bíðilistarnir skulu leingjast, so at fólk sjálvi skulu keypa sær heilsutrygging – eins og í USA – í staðin fyri at seta sítt álit á tær almennu heilsutænasturnar. Er hetta alt ein liður í eini langtíðarætlan at avtaka almennu heilsutænasturnar, ella fyriliggur nøkur langtíðarætlan yvirhøvur?
Tað eru mong í samfelagnum, ið ikki hava ráð at rinda fyri privata viðgerð. Við eitt sindur av rokning ber til at staðfesta, at tað eru 150 føroyingar við gikt, ið eru í fátækraváða. Ein long sjúkulega kann fyri hesi fólkini gerast ein dómur fyri lívið, steinur omaná byrðu. Tá taka vit eitt stórt stig burtur frá hugsjónini um, at øll hava rætt til eitt virðiligt lív.
Íblástur til broyting fæst, um vit hyggja til Svøríkis. Svenski forsætisráðharrin Stefan Löfven tók seinasta fríggjadag eitt stórt stig tann rætta vegin, tá hann í samrøðu við UgebrevetA4 segði soleiðis:
- Den svenske regering vil tage skridt til at udvikle styringen af den offentlige sektor i en retning, som indebærer, at professionernes kunnen og faglige etik bliver mere vejledende end i dag. Med andre ord skal sygeplejersken, læreren og sosuen generobre den offentlige sektor fra regnedrengene. ... Ingen skal tjene penge på at sænke kvaliteten i den offentlige sektor.
Vit í Sosialistisk Ung ganga inn fyri einum samfelag, har heilsuverkið ikki ger mun á fólki vegna inntøku, men er fyri allar føroyingar. Vit trúgva uppá, at øll hava rætt til eitt gott lív – vit hava øll verið við til at goldið fyri tænasturnar gjøgnum eitt langt arbeiðslív. Latið okkum lyfta í felag, so lætnar byrðan so ómetaliga nógv fyri tey, ið ikki orka so væl!
Við javnaðarkvøðu
Sosialistisk Ung
Niels Finsensgøta 14, FO-100 Tórshavn, Tlf +298 250920, suforoyar@hotmail.com


text:
Býráðsfundur 28. februar 2013 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard.
Tiltakslimur: Katrin Absalonsen
Ikki møtt: Jonhard Danielsen
1.
12/00970: Broyting av býarplaninum á Glyvrum – Víðkan av D4-økinum á Bakka.
Talan er um at víðka D4-økið á Bakka við uml. 15.000 m2 .Broytingin er lýst og hevur ligið frammi á býráðsskrivstovuni til eftirlit. Einki mótmæli er komið til broytingina og mælir Tekniska deild til at senda broytingina til Innlendismálaráðið til góðkenningar.
Byggi- og býarskipanarnevndin tekur undir við tilráðingini frá Teknisku deild.
-Býráðið hevur á fundi 28/02-2013 samtykt at taka undir við tilráðingini frá Byggi- og býarskipanarnevndini.
2.
12/00978: Broyting av býarplaninum – Víðkan av B-øki í Runavík.
Talan er um at leggja ein uml. 8m breiðan geira afturat B-økinum í Runavík. Broytingin er lýst og hevur ligið frammi á býráðsskrivstovuni til eftirlit. Einki mótmæli er komið til broytingina og mælir Tekniska deild til at senda broytingina til Innlendismálaráðið til góðkenningar.
Byggi- og býarskipanarnevndin tekur undir við tilráðingini frá Teknisku deild.
-Býráðið hevur á fundi 28/02-2013 samtykt at taka undir við tilráðingini frá Byggi- og býarskipanarnevndini.
3.
13/00095: Umsókn um byggiloyvi til tilbygning til Brotið í Saltangará.
Kontrast søkir, vegna sp/f Deild, um byggiloyvi til tilbygning á matr. 239 í Saltangará.
Matr. nr. 239 liggur í A1-økinum í Saltangará og er nýtingarstigið sett til 100%>72% og mælir tekniska deild til at játta byggiloyvi.
Byggi- og býarskipanarnevndin tekur undir við tilráðingini frá Teknisku deild.
-Býráðið hevur á fundi 28/02-2013 samtykt at taka undir við tilráðingini frá Byggi- og býarskipanarnevndini.
4.
13/00133: Flyting av framhaldsnæmingum, sum eru búsitindi á Skála og í Skálafirði, til framhaldsdeildina í Skúlanum við Løkin.
Bárður Kass Nielsen heitir á býráðið um at viðgera málið um flyting av næmingum av nýggjum.
Mentanarnevndin hevur viðgjørt áheitanina og hevur samtykt at halda fast við fyrr gjørdu viðtøku um, at næmingarnir av Skála og úr Skálafirði frá skúlaárinum 2013/2014 ganga í Skúlanum við Løkin og at teir næmingar, sum eru byrjaðir á Strondum, kunnu gera seg lidnar har um partarnir ynskja tað.
-Býráðið hevur á fundi 28/02-2013 samtykt, við 10 atkvøðum fyri og einari ímóti, at taka undir við tilráðingini frá Mentanarnevndini.
5.
12/00976: Val av kommunalari valnevnd og valstýrum fyri Runavíkar kommunu fyri tíðarskeiðið 2013 til 2016.
-Býráðið hevur á fundi 28/02-2013 samtykt at velja hesir limir og tiltakslimir í kommunalu valnevndina:
Limir:
Beinta Olsen, Rituvík
Wilhelm Magnus Olsen, Skála
Ragnar S. Olsen, Søldarfjørður
Varalimir:
Liljan Chung, Skálafjørður
Súsanna Debes, Rituvík
Samtykt varð at velja hesar limir og varalimir í valstýrini:
Runavík:
Limir:
Leivur Højgaard, Saltangará,
Kaj Johannesen, Æðuvík
Laura Olsen, Rituvík
Dánjal Poulsen, Lamba
Randi Jacobsen, Søldarfjørður
Lisa Djurhuus, Rituvík
Varalimir:
Maibritt Johannessen, Æðuvík
Magnus Højgaard, Rituvík
Durita Joensen, Glyvrar
Edny Larsen, Lamba
Regin Gregersen, Søldarfjørður
Skála:
Limir:
Eyðun Rasmussen, Skála
Sighvatur Sighvatsson, Skála
Nicolina Mikkelsen, Skála
Varalimir:
Bergljót Thomsen, Skála
Ruth Olsen, Skála
Skálafjørður:
Limir:
Arnfríður Jacobsen, Skálafjørður
Aron Jacobsen, Skálafjørður
Elsa Jacobsen, Skálafjørður
Varalimir:
Arnleyg Petersen, Skálafjørður
Tórleif Hansen, Skálafjørður
Oyndarfjørður:
Limir:
Anni Nielsen, Oyndarfjørður
Erika Lómstein Petersen, Oyndarfjørður
Árni Joensen, Oyndarfjørður
Varalimir:
Hans Petur Olsen, Oyndarfjørður
Eirikkur Joensen, Oyndarfjørður
Elduvík
Limir:
Dánial Martin Hansen, Elduvík
Erling Joensen, Elduvík
Anfinn Clementsen, Elduvík
Varalimir:
Andras Hammer, Elduvík
Jóhanna Reyná, Elduvík
Funningsfjørður:
Limir:
Andreas Hammer, Funningsfjørður
Oluffa Hansen, Funningsfjørður
Sólbjørg Hansen, Funningsfjørður
Varalimir:
Jona Michaelsen, Funningsfjørður
Sigmund Petur Hansen, Funningsfjørður
Funningur:
Limir:
Sámal Petersen, Funningur
Randi Dam, Funningur
Óluva Johannesen, Funningur
Varalimir
Álvur Reyðberg, Funningur
Magdalena Johannesen, Funningur
6.
13/00013: Setan av Dagrøktarleiðara til Dagrøktarskipanina hjá Runavíkar kommunu.
Býráðið hevur á fundi 28/02-2013 samtykt at fylgja innstillingini frá setanarbólkinum og seta Bjørg Rasmussen sum leiðara fyri Dagrøktini í Runavíkar kommunu.


text: Russiski langteinarin Yuri Prilukov hevur sambært SwimNews.com fráboðað at hann er givin, nú eftir at hann fyri einum mánaða síðani ikki megnaði at kvalifisera seg til EM í Budapest. Prilukov eigur evropeisku metini í 1500 frí bæði á langgeil og stuttgeil, men er eisini kendur fyri at vera ógvuliga svingandi í sínum úrslitum. Listin yvir heiðursmerki er imponerandi 6 gull á HM á stuttgeil, 8 á EM á stuttgeil og 8 á EM á langgeil. Á OL hevur hann vunnið tann ivasama heiður at verða nr 4 bæði í 2004 og 2008, og á HM á langgeil at hava vunnið 3 silvur og 1 bronsu.


text:
Reglugerð fyri Ítróttagrunn Føroya
Grein 1. Navn og heimstaður
Fyrireikingarnevndin fyri Oyggjaleikir í Føroyum 1989 og Ítróttasamband Føroya hava avgjørt at seta á stovn ein grunn við navninum “Ítróttagrunnur Føroya”. Heimstaður grunnsins er Tórshavn.
Grein 2. Endamál
Endamálið við hesum grunni er at stuðla føroyska ítróttafólkinum í sambandi við oyggjaleikir, olympiskar og paraolympiskar leikir ella líknandi kappingar, har føroyskir luttakarar eru við í fleiri ítróttagreinum. Stuðulin verður at nýta til útreiðslur til ferðing, uppihald, venjarahjálp og aðrar eftir nevndarinnar meting neyðugar útreiðslur í sambandi við luttøku.
Grein 3. Stovnsfæ, inntøkur og nýtsla
Ogn grunnsins er við stovnanina eitt kontant innskot, sum sett verður á bók í peningastovni ella líka trygg virðisbrøv.
Innskotið er 2/3 av avlopinum í sambandi við Oyggjaleikirnar 1989.
Grein 4.
Árliga avlopið hjá grunninum verður, tá nevndin metir hetta rímiligt, at nýta í sambært ásetingunum í grein 2.
Hesin stuðul skal tó ongantíð vera størri enn 90% av árliga nettoavlopinum. Nettoavkastið er avmarkað til árligu rentutilskriving – fíggjarognaravgjald og rentuskatt.
Fær grunnurin innskot frá triðjamanni, verður hetta at leggja aftur at stovnsfænum.
Grein 5.
Ogn grunnsins skal altíð varðveitast og má ikki verða nýtt øðrvísi enn sambært endamáli grunnsins sambært grein 4. Tann parturin av avlopinum, sum ikki verður nýttur sambært framman fyri standandi reglum, skal leggjast aftur at grunninum.
Grein 6. Fráboðan
Eftir nevndarinnar avgerð kann verða kunngjørt í almennum føroyskum bløðum, um oog nær stuðul verður veittur.
Grein 7. Nevnd
Grunnurin hevur eina nevnd við fimm limum. Hesir verða valdir á aðalfundi Ítróttasambands Føroya. Tríggir verða valdir eftir tilmæli frá starvsnevnd ÍSF og tveir beinleiðis av aðalfundinum. Teir verða valdir at sita fýra ár, tveir fjórða hvørt ár og tríggir fjórða hvørt ár.
Valdir verða eykalimir fyri hvønn nevndarlim at sita sama tíðarskeið sum hesin.
Í fyrstu nevnd grunnsins verða valdir tveir limir og tveir eykalimir eftir tilmæli frá fyrireikingarnevndini av Oyggjaleikunum í Føroyum 1989 og tríggir limir og tríggir eykalimir eftir tilmæli frá stjórn ÍSF. Nevndarlimirnir avgera við lutakasti, hvør teirra stendur fyri vali.
Fyrst valda nevndin verður sitandi til aðalfund ÍSF 1995.
Grein 8.
Nevndin skipar seg sjálv við formanni, næstformanni/skrivara og kassameistara.
Tá atkvøtt verður, er vanligur meiriluti galdandi. Stendur á jøvnum í atkvøðugreiðslu, er atkvøða formannsins avgerandi.
Nevndin hevur fund so ofta ein limur ynskir hetta og í minsta lagi eina ferð um árið.
Grein 9. Umsiting
Nevndin umsitur grunnin í felag. Nevndarlimir fáa onga løn fyri størv síni.
Grein 10. Roknskapur, grannskoðan og ársfrágreiðing
Nevndin førir gerðabók yvir allar fundir og tann árliga roknskapin. Roknskapirnir verða grannskoðaðir av einum av ÍSF aðalfundinum valdum uttanveltaðum grannskoðara.
Roknskaparárið er álmanakkaárið.
Roknskapir og frágreiðing um virki grunnsins verða á hvørjum ári løgd fyri aðalfund ÍSF, og verða grannskoðaður roknskapur og frágreiðing um virki grunnsins send landsstýrinun.
Grein 11. Tekningarreglur
Grunnurin verður mótvegis triðjamanni bundin av tveimum nevndarlimum í felag.
Grein 12. Broyting
Broytingar í reglunum fyri grunnin kunnu bert gerast, tá nevndin er samd og við góðkenning frá starvsnevnd ÍSF og landsstýrinum.
Grein 13. Avtøka
Er nevndin samd um at avtaka grunnin, og hetta uppskot verður góðkent av aðalfundi ÍSF, so kann slík avgerð bert setast í verk við samtykt frá landsstýrinum.
Verður grunnurin avtikin, avger landsstýrið, hvat fæið skal býtast til.
Grein 14.
Tað ber til at víkja frá viðtøkum grunnsins við samtykt frá landsstýrinum.
Góðkent av landsstýri.num 4. oktober 1995


text:
Við einum 3-2 sigri á EB/Streymi í dag vunnu Suðringar fyrsta heimadystin í Betrideildini 2018.
Talan var um ein vælleiktan fótbóltsdyst, har Suðringar í fyrra hálvleiki vóru greitt betra liðið.
EB/Streymur fekk tó fyrsta málið, sum Oddur Højgaard gjørdi longu í 2. minutti. Suðringar javnaðu í 20. minutti og var tað Búi Egilsson, sum skoraði fyri heimaliðið. Áðrenn hálvleiki gjørdi Salmundur Bech tað til 2-1 við einum brandskoti úr 25 m. fjarstøðu.
Í seinna hálvleiki gekk javnari á. Liðini bæði fingu hvør sítt mál. EB/Streymur javnaði í 72. minutti og var tað Marni Djurhuus sum gjørdi málið. Men minutti eftir løgdu Suðringar seg aftur framum og var tað Ibrahim Arifovic sum skoraði.
Úrslitið førir við sær, at Suðringar nú hava 7 stig og eru á 8. plássi.
Her eru úrslitini frá í dag:
TB/FCS/Royn – EB/Streymur (3-2)
Oddur Á. Højgaard 0-1
Bú Egilsson 1-1
Salmundur Bech 2-1
Marni Djurhuus 2-2
Ibrahim Arifovic 3-2
HB – AB (5-0)
Adrian Justinussen 1-0
Dan í Soylu 2-0
Adrian Justinussen 3-0
Jógvan Rói Davidsen 4-0
Sjálvmál 5-0
Skála – 07 Vestur (2-1)
Brian Jakobsen 1-0
Gilli Samuelsen 1-1
Heðin Klakstein 2-1
KÍ – Víkingur (1-2)
Jóannes Bjartalíð 1-0
Adeshina Lawal 1-1
Heðin Hansen 1-2
NSÍ – B36 (0-2)
Hugin Samuelsen 0-1
Kaimar Saag 0-2
Støðan eftir 9 umfør
1. HB (22 stig)
2. B36 (19 stig)
3. KÍ (19 stig)
4. Víkingur (17 stig)
5. NSí (16 stig)
6. Skála (11 stig)
7. EB/Streymur (10 stig)
8. TB/FCS/Royn (7 stig)
9. AB (5 stig)
10. 07 Vestur (1 stig)
Mynd: Bjartur Vest


text:
Svalbarð
Svalbarð (á norskum Svalbard) er norskur oyggjaflokkur norðuri í Íshavinum. Svalbarð hevur umleið 2650 íbúgvar. Størstu búplássini eru Longyearbýurin, Barentsburg og Ný Ålesund. Skúlar eru á teim flestu búplássunum. Fyrr var stór loðdýraveiða í oyggjunum, men einasta vinna nú er námsvinna. Russar hava nøkur kolanám í Spitsbergen. Kanningarstøðir eru í oyggjunum. Sýslumaður stjórnar oyggjalandinum. Serstakar reglur eru í gildi, til dømis skal einki hervald vera. Lítil skattur fær arbeiðsfólk at fara til Svalbarðs. 60 prosent av Svalbarði eru undir jøklum. Skógur veksur ikki í arktiskum veðurlagi. Bara dýr, sum hava lagað seg eftir viðurskifunum, eru har: hvítabjørn, roysningur, tjúrur, kópur, rípa, fjallarevur og svalbarðsrein. Ansað verður væl eftir viðkvomu náttúruni. Ferðafólkini verða alt fleiri, og tey eru havd undir strongum eftirliti.
Innihaldsyvirlit
Politikkur[rætta | rætta wikitekst]
Í 1925 var Svalbarð við semju millum stórveldini og onnur avvarandi lond lagt undir norskt yvirvald og fyrisæti, tó so at fólk úr hinum semjulondunum kunna fáa virkisrætt. Oyggjarnar mugu ikki búgvast út hernaðarliga.
Fleiri lond hava troytt náttúruríkidømi í og undir Svalbarði, men í 1920 fekk Noreg yvirvaldsrættin, tá ið Svalbarðssáttmálin var gjørdur. Í Svalbardtraktatini verður staðfest, at Norra hevur fullan og órørligan hægstarætt yvir Svalbard, at Svalbard er ein partur av kongríkinum Norra, og at tað er Norra, sum tryggjar, at lógirnar, sum fevna um oyggjabólkin verða hildnar. Eisini verður staðfest, at borgarar og feløg úr øllum londunum, sum hava skrivað undir traktatina hava javnbjóðis rættindi til fiskiveiðu og alt slag av sjóvinnu-, ídnaðar-, náms- og handilsvirksemi á oyggjunum. Hetta hava m.a. russar gjørt brúk av í Barentsburg og hava útvegað Russlandi fótafesti á Svalbard. Øll árini síðani traktatin varð undirskrivað hevur Norra rikið námsvinnu á Svalbard, og hetta hevur verið grundarlagið undir búsetingini í Spitsbergen.
Sólarmyrking 2015[rætta | rætta wikitekst]
Tað er bara í Svalbarði og í Føroyum at sólarmyrkingin fríggjadagin 20. mars 2015 kundi upplivast á landi.[1] Christin Kristoffersen, borgarstjóri í Longyearbýnum, upplýsti fyri Ritzau, at tey væntaðu umleið 1500 ferðafólk til Svalbard í sambandi við sólarmyrkingina. Frammanundan búðu 2500 fólk á oynni og so var ikki pláss fyri fleiri, um trygdin framvegis skal haldast í hásæti. "Trygdin kemur fyrst, sjálvt tá tað er sólarmyrking. Tað er sólarmyrking, ja, men her er kalt, hotellini eru full og her eru hvítabjarnir. So halt teg burtur". Soleiðis ljóðaðu boðini frá myndugleikunum á Svalbard til tey ferðafólk, sum høvdu fingið hug at koma til Svalbard fyri at uppliva sólarmyrkingina. Tí hotellini eru øll fylt, og tað er bítandi kalt í mars mánaði, og hvítabjarnirnar sníkja seg runt. Í 2011 drap ein hvítabjørn ein bretskan tannáring á Svalbard, og tað er seinastu ferð, at fólk eru dripin av hesum stóru djórunum har. Men í miðal verða tríggjar hvítabjarnir skotnar um árið av fólkum, sum skjóta í sjálvverju.[2][3]
Skalvalop í 2015[rætta | rætta wikitekst]
Hin 19. desember 2015 hendi eitt skalvalop á Svalbard, ið kravdi í minsta lagi eitt mannalív, ein maður í 40-unum doyði. Skalvurin tók fleiri hús við sær og flutti tey. Fólk á oynni savnaðust við spaka í hond fyri at leita eftir saknaðum fólkum. Húsini har ið skalvalopið fór fram vóru evakueraði. Í minsta lagi 9 fólk vórðu innløgd á sjúkrahús.[4]
Keldur[rætta | rætta wikitekst]
- ↑ http://www.nord24.no/Svalbard____Ikke_kom_hit_20__mars___det_er_kaldt_og_vi_har_problemer_med_isbj_rner-5-32-20754.html
- ↑ http://www.avisa-hordaland.no/nyhende/npk/svalbard-----ikkje-kom-hit-for-aa-sjaa-solformoerkinga
- ↑ http://nyhederne.tv2.dk/samfund/2015-03-13-afviser-sol-turister-hold-jer-vaek-her-er-udsolgt-bidende-koldt-og-isbjoerne
- ↑ nrk.no - En omkommet etter stort skred på Svalbard
Sí eisini[rætta | rætta wikitekst]


text:
Skúlar og vinna í fotosamstarvi
Tórshavnar Kvøldskúli skipar saman við Tekniska Skúla í Havn og fyritøkuni við klædnamerkinum Sirri fyri kollveltandi fotoverkætlan (2010)
Fotonæmingar hjá Tórshavnar Kvøldskúla hava í vetur tikið myndir av modellum í klæðum frá Sirri á Áarvegi í Havn, og modellirnar hava fingið sítt hársnið og smyrsl við at lata næmingar á Tekniska Skúla í Havn seta sær hárið og leggja makeup.
Verkætlanin hjá teimum báðum skúlunum og Sirri hevur verið ein rættiliga spennandi og ótrúliga kreativ roynd, tí modellirnar hava poserað fyri fotografunum í einum ágangandi, ráum umhvørvi á vestaru kai í Havn, har sum Saltsølan heldur til. Tað ansvekjandi, eygnarívandi, ráa úrslitið er ein merkisverd harmonisk kontrast, ið hevur verið ein sera væleydnað avbjóðing í verkætlanini hjá skúla og vinnu. Tað pena og reina stendur í hvassari andsøgn við tað gamla, slitna og í støðum lasafarna kaiøkið.
Endamálið við hesi fotoverkætlan er at menna og hevja tvørfakligt samstarv millum skúlar og vinnulív, her tað kreativa stendur í fremstu røð, og næmingar fáa innlit í, hvat ein slík verkætlan fevnir um í hesum átaki.


text:
Kýpros er stór, náttúruvøkur oyggj eystarlaga í Miðjarðarhavi og væl umtókt ferðamannaland. Áðrenn oyggin fekk frælsi í 1959, var hon undir turkiskum og síðan bretskum yvirræði. Meginparturin av fólkinum eru grikkar, bara fimtingurin turkar. Drúgvt stríð var ímillum tey bæði fólkasløgini, og tað hevði við sær, at oyggin varð býtt sundur í 1974; sunnari partur er grikskur, norðari turkiskur.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Nikosia
Vídd: 9.251 km2
Fólkatal: 855.000
Alment mál: grikskt og turkiskt
Átrúnaður:
kritindómur 82% islam 18%
Stýrirlag: fólkaræði, fleirflokkaskipan
Gjaldoyra: evra
Tjóðsangur (Ýmnos eis tīn Eleftherían) - Hymn to Liberty (grikski tjóðsangurin)


text:
Fróðskaparrit 63 sum prentað og talgild bók
mentan07-11-2017 - 12:06 - Jóanis Nielsen
Fróðskaparrit nr. 63 í røðini er prentað við fimm vísindaligum greinum og yvirlit yvir nýggjar ph.d.arar í 2016. Ritstjórar eru Erla Olsen, Hans Andrias Sølvará og Magni Mohr. Permumyndina hevur Jóhan Martin Christiansen gjørt.
Í nýggja ritinum eru fýra greinir innan hugvísindi.
Eivind Weyhe málfrøðingur hevur skrivað tvær greinar um staðarnøvn.
Onnur greinin er um ókartografisk staðarnøvn og kartografisering. Greinarhøvundurin setur sær fyri at kanna hvørjar mannagongdirnar eru hjá Generalstabinum tá ið hann velur nøvn út til á seta á føroyakortini í mátinum 1:20.000, sum komu í 1901, og hvørjar broytingar verða gjørdar í nøvnunum, so tey fáa ein form ið er hildin at vera hóskandi at seta á kortini.
Hin greinin er um nøvnini Runavík, Heiðarnar, Saltangará og onnur bygdarnøvn har á leið.
Í greinini viðger høvundurin nøvnini á teimum gomlu bygdunum Glyvrum, Toftum og Nesi og á teimum ungu bygdunum Heiðunum/ Saltangará, Runavík, Saltnesi, Rituvík og Æðuvík. Sambandið millum gamlar markatalsbygdir og yngri niðursetubygdir í økinum verður lýst.
Hans Andrias Sølvará søgufrøðingur hevur skrivað drúgva grein um beinleiðis fólkaræði í Føroyum – ein samanberandi rannsókn av fólkaatkvøðum í einum føroyskum høpi.
Tað hava verið 14 fólkaatkvøður um nógv ymisk viðurskifti í Føroyum. Í greinini verður hugt eftir hesum fólkaatkvøðunum við atliti at hvussu fólkaatkvøður hava verið brúktar í Føroyum, bæði tá tað snýr seg um politisku skipanina og veljararnar. Samanborið verður eisini við líknandi fólkaatkvøður í Danmark, Íslandi og Avstralia. Eisini verður roynt at flokka tær føroysku fólkaatkvøðurnar við støði í altjóða gransking. Hendan greinin er á enskum.
Rolf Guttesen geografur hevur skrivað grein um regionalar variatiónir í kornveltingini fyrst í 1800-talinum í Føroyum. Einstakar upplýsingar eru at finna um kornvelting í eldri keldum, men hesar seta ofta úrtøkuna, foldtalið, alt ov høgt. Landt og Svabo eru tó meira realistiskir, og seta foldtalið til umleið 7. Teir eru longu varir við, at munur er á úrtøkuni, og at Sandoy og Suðuroy eru best fyri. Tað stóra taltilfarið, sum liggur í Löbner’sa tabellum, ger tað møguligt at fáa eina klára mynd av støðuni í øllum bygdum í landinum í 1813.
Ein grein er innan náttúruvísindi.
Leivur Janus Hansen og Povl Skårup hava umsett og viðgjørt partar av bókini Exoticorum libri decem eftir Carolus Clusius, sum kom út í 1605. Upprunateksturin er á latíni og er umsettur til føroyskt. Umsettu partarnir viðkoma Føroyum og eru ein gjøgnumgongd av ellivu sløgum av fuglum umframt vitunýra. Keldan til hesar partarnar av bókini hjá Carolus Clusius er Henrik Høyer, ið sendi honum fuglar og frágreiðingar úr Føroyum.
Rit nr. 63 er 148 bls. og kostar 200 kr. í bókabúðunum.
Fróðskaparrit eisini tøkt talgilt
Arbeitt verður enn við at talgilda Fróðskaparrit. Ætlanin er, at ritið skal vera opið fyri øll uttan kostnað at lesa ella at geva út í.
Fyribils ber til at lesa ritini nr. 57-63 á heimasíðuni fsj.um.fo Í næstum verður farið undir at fáa fígging til arbeiðið at leggja eldri rit út eisini.
Greinar til Fróðskaparrit verða nú almannakunngjørdar á heimasíðuni, so hvørt tær verða góðkendar til útgávu. Ein bók við greinum verður framhaldandi givin út árliga.
Fróðskaparrit er skrásett í CrossRef, sum er kravd skipan, fyri at ritið kann verða skrásett hjá Google Scholar og Web of Science. Hesar skrásetingar eru í nógvum førum fortreyt fyri, at granskarar vilja geva sínar greinar út í einum vísindatíðarriti. Hesar dagføringar skulu gera Fróðskaparrit áhugaverdari sum vísindarit at geva tilfar út í og at lesa.


text:
So vakni føroyingar!
vinna16-04-2018 - 23:25 - Jóanis Nielsen
Jonhard Danielsen skrivar á Facebook:
Jn.fo skrivar, at 5 íslendsk skip sigla fullfermd heim til Íslands at landa. Tey hava omanfyri 10.000 tons av svartkjafti, sum alt er fiska sunnan fyri Føroyar.
Í løtuni eru útvið 30 skip á feltinum suður og í landsynning av Føroya Banka, tey flestu russisk og íslendsk.
Jupiter er við at verða fulllastaður og skal so seta kós heim at landa. Tað vil siga 2.000 tons av fiski. Restin er vatn, so vit fáa kølt fiskin. Tí tað gongur so long tíð, áðrenn vit at fáa hann uppá land. Vit kundu fiska 2.500 tons um alt var sum fyrr. MEN vit mugu bíða eftir landingartørni, tí vit sleppa ikki uttanlands at landa og fáa betur prís. Um tað gongur gott, so sleppa vit kanska at landa hóskvøldið. Og síðan skunda okkum aftur á felti at kappast við íslendingar og russar.
Hvat er tað, sum er gingið galið í Føroyum? Hví skulu vit ikki sleppa at fiska í okkara føroyska sjóøki. Okkara uppisjóvarfloti liggur og gnaddar gummi og bíðar eftir at sleppa at landa, meðan íslendsk skip sigla fullfermd heim at selja fongin. Russisk skip liggja inni á Kongshavn og umskipa teirra fong, ið allur er fiskaður í føroyskum sjóøki.
5000 tons av svartkjafti svimja eftir í ES øki. Í løtuni eru tey ávegis í føroyskt øki. Hetta er sostatt mist ES kvota, sum ongin fekk nakað burturúr.
So tað er markotligt, at man skal lesa og hoyra Tjóveldisrørsluna profilera seg við at skerja blokkin, samstundis sum atgerðarloysi í fiskimálaráðnum ger, at samfelagið missur stór virðir, og evnini at standa á egnum beinum bert eru omanfyri hálsvølin.
Tú gud forbarmi seg! Og hetta heldur áfram, meðan útvarpstóli varpar okkurt arabiskt volapyk út og Føroyaland er í fríum falli.
Myndina eigur Isleifur VE 63. Hann verður inni í Íslandi í morgin kl. 15. Í posanum hjá honum eru 500 tons av svartkjafti. Hetta reyða “stoffi” er fiskur. JA, so nógvur fiskur er at fáa í føroysum øki í løtuni. Fiskivinnulóggávan hevur bundið okkara skip til bryggjuna at bíða eftir landing. Tá hetta reyða “stoffi” er vekk, er ongin grund at skunda sær meira.
So vakni føroyingar! Her er ikki fiskaloysi, sum var okkara skrekkur fyrr, men ódugnalig fólk, ið forkoma okkum!!!


text:
Á triðja og seinasta uppstillingarfundi Suðurstreymoyar Tjóðveldisfelags varð greitt, at eg verði at finna á lista floksins til Kommunuvalið 2012.
Navnið er Leivur Thomsen, føddur og uppvaksin í Havn, gingið í Kommunuskúlanum 1975-1984, Hoydølum 1984-1987 og nomið hægri útbúgving við Rytmisk Musikkonservatorium í Keypmannahavn við diplomi í guitarspæli 1995-2000. Í løtuni starvist eg sum teknikkari í Kringvarpinum og sum tónleikari. Mong kenna meg sum gittarleikaran í tónleikabólkum sum Plúmm, Føstufressum og mongum øðrum. Eg búgvi í Tórshavn, sjálvandi, ella fyri at siga sum er, í miðbýnum. Sí annars mína vangamynd á Facebook.
Eg stilli upp, tí eg vil gjarna hava broyting í politikkin, sum hevur verið førdur seinastu nógvu árini. Íløgur í ítróttarligar hentleikar eru raðfestar fram um alt annað og vorðnar skrúvan uttan enda – fyrst altjóða stadion, síðani langhyl, og so fótbóltsvallir, ítróttarhallir, FIMI høll, golfvøll – og hvat við einum veruligum stadion til frælsan ítrótt.(?) Hetta fær ongan enda, og tað kostar jú pengar, rættiliga nógvar pengar, fleiri pengar enn hvat okkara býur í veruleikanum megnar at bera í mun til, hvat hann skal - og tað hevur tíverri við sær, at onnur meiri atrokandi ting mugu lúta. Vert er at minnast til, at hesir pengar eru tínir pengar, kæri veljari - og krossurin, tú setur, hevur ávirkan á, hvussu hesir pengar, tínir pengar, verða fordeildir.
Byggi- og býarskipan
Eg eri sannførdur um, at býurin má dagførast og altjóðagerast, skulu fólk støðast her nú og í framtíðini. Við tí lítla fólkagrundarlagnum, vit hava, er neyðugt, at vit seta fokus á miðbýin og hvussu vit kunnu skipa henda á besta hátt við tí, sum letur seg gera. Eg vil fegin vísa til frálíku verkætlanina, “Havnin innan Stóragarð”, sum Hans Mortensen tók stig til og sum varð løgd fram í Norðurlandahúsinum fyrr í ár (sí www.havnin.com), har skilafólkini Mette Skjold, Ósbjørn Jacobsen og Gunnar Hoydal, gjørdu sær nakrar tankar um, hvussu lív aftur skal fáast í miðbýin. Sjálvandi vil eg sum politikkari lurta eftir teimum, hvat tá!
Við hesum er tað hálva arbeiðið faktiskt longu gjørt fyri býráðið - og eftir mínum tykki er hendan verkætlanin so mikið væl frágingin, at tað meiri ella minni er klárt at fara í gongd. Hetta tiltakið fekk eisini stak góða undirtøku og er ein ábending um, at tað rørist eitt ynski í fólkinum um, at okkurt munagott estetiskt nú má gerast við hendan býin. Hesum mugu politikkarar ikki bara síggja burtur frá!
Eg vil við hesum mæla til, at Tórshavnar Býráð næstu árini tekur støði í hesi verkætlan í tilgongdini at skipa miðbýin og gera hann tíðarhóskandi. Byrjast kann hóskandi við økinum niðri við Vágsbotn og niðan á Vaglið. Og Vaglið, ja, tað er jú ráðhúsplássið í Havn, so tað skal sjálvandi hava ta tign, tað hevur uppiborið við eini opnari Havnará rennandi omaneftir.
Mentan og list
Ongin høvuðsstaður uttan eitt breitt alment útboð av mentan og list! Eitt professionelt, fult útgjørt spælistað er ein sjálvfylgja í høvuðsstaðnum. Politikkarar siga, at tað verður arbeitt við hesum, men eg trúgvi tí ikki, fyrr enn eg síggi tað. So hesum fari eg at berjast fyri, um eg verði valdur. Annars fari eg eisni áhaldandi at arbeiða við tónleikalívinum í høvuðsstaðnum.
Musikkskúlin skal hava nýggj høli, hava politikkarar sagt. Hesum trúgvi eg heldur ikki, fyrr enn eg síggi tað – og eg fari at trýsta á fyri at fáa tað ígjøgnum.
Nýggjur Tjóðpallur skal raðfestast frammarlaga í mentanarpolitikkinum, og finnast skal út av í hvønn mun, TK kann stuðla við at veita Tjóðpallinum betri karmar at virka í.
Aktivitetirnir hjá Østrøm við Steinprenti, Bloch Studio og framsýningarhølum eru virðismiklir fyri býin og eiga at verða virðismettir í býráðspolitiskum høpi við stuðli á ymsan hátt. Møguleikarnir skulu kannast fyri at seta á stovn ein listaskúla. Møguliga kundi hesin verið gjørdur í samstarvi við Østrøm.
Bókasavnið skal fáa eina veruliga funktión. Óhóskandi ísbarrin skal burtur, og kanska ein hugnalig kafé koma ístaðin - og vit skulu fáa meiri upplýsing inn um føroyskan og útlendskan skaldskap, t.d. við tiltøkum og upplestri.
List í almenna rúminum er, umframt byggilist, eisini standmyndir og listprýðingar. Umráðandi er, at hetta ikki bert eru minnisvarðar, men eisini list, sum fær okkum at hugsa og gevur okkum avbjóðingar - altso nútíðarlist. Vit skulu lata fakfólkini, og ikki politikkarar ella fyrisiting, velja út list og listprýðingar í almenna rúminum.
Samanumtikið skal kommunan í nógv størri mun stuðla ymsum mentanarligum tiltøkum, eitt nú ymsum festivalum, framsýningum og temadøgum í býnum.
Ynskiligt er, at vit fáa fleiri matstovur í høvuðsstaðnum, tí slíkt fær lív í býin. Eg skjóti upp, at kommunan stuðlar hesi vinnuni so ella so, t.d. við lagaligum leiguavtalum, har tað er gjørligt.
Tað sosiala
Kostnaðarstøðið er, sum vera man, ein týdningarmikil faktorur, tosa vit um fólkafráflyting. Tað skerst ikki burtur, at bústaðarkostnaðurin er størsti vansin í Havnini. Her er dýrt at seta búgv. TK kann aktivt fara inn her og veita fleiri bústaðarmøguleikar til fólk, sum ikki nýtast at vera so dýrir. Um vit tosa um at fáa fólk at flyta aftur til landið, so er hetta segment vanliga tað, sum býr í íbúðum í stórum býum, eitt nú Keypmannahavn. Ístaðin fyri t.d. at veita grundstykki til stór sethús, ella at dúva uppá, at privatfólk leiga sínar kjallarar út, kann TK byggja minni íbúðir bæði til leigu og keyps - og kanska eisini lutaíbúðir. Tað skal vera ein fyrimunur at búgva í Tórshavnar Kommunu - bæði trivnaðarliga og fíggjarliga. Og tað skal vera ein fyrimunur at seta búgv í Tórshavnar Kommunu.
Eitt samfelag definerar sína vælferð út frá teimum verri stillaðu í samfelagnum. Tey heimleysu mugu ikki bara gloymast, kommunan má onkursvegna hava okkurt tilboð til hesi fólkini. Vit skulu sygrja fyri, at tey brekaðu hava góðar umstøður at koma runt um í kommununi. Tey, sum illa nokk hava ráð til mat í munnin, mugu ikki gloymast. Teimum kann kommunan veita lagaligar bústaðarumstøður, antin við beinleiðis stuðli ella við at útvega kommunal leigumál.
Útbúgving
Havnin skal vera lestrarbýur burturav. Tí eigur Tórshavnar Kommuna aktivt at fara inn í samstarv við landsmyndugleikarnar, har TK veitir bestu hugsandi karmar og treytir í sambandi við verandi og komandi útbúgvingarmøguleikar.
Eitt lestraríbúðarhús, vanliga rópt kollegium, skal byggjast sentralt í býnum, t.d. í Kommunuskúlanum, so aktivitetirnir hjá hesum fólki sæst aftur í býarlívinum, og at umstøðurnar hjá teimum lesandi gerast so góðar sum gjørligt. Við hesum bygningi kunnu ymisk umhvørvislig átøk gerast, t.d. orkusparing við sólarorku og vindorku.
Tað má ikki henda, at hægri útbúgvingar gerast offur fyri lokalpolitikki og enda í onkrum útjaðara, tí so fæst neyðuga umhvørvið ikki. Vit skulu gera landsmyndugleikunum greitt, at tað er neyðugt, at vit miðsavna allan hægri lestrur í landinum her í høvuðsstaðnum.
Fólkafráflyting
Ein reellur trupulleiki tvørtur um politisk mørk er stóra fólkafráflytingin. Alt gott um barnafrádrátt o.s.fr. - men tað er jú ikki so einfalt, trupulleikin er meiri kompleksur enn so. Eg síggi fíggjarligar veitingar og frádráttir heldur sum eina bráfeingis hjálp enn eina varandi loysn - og varandi loysnum er júst nakað, eg vil arbeiða við í politikki. Býráðspolitikkarar skulu vera førir fyri at hugsa minst 100 ár fram, og ikki bert fram til næstu ferð, krossur skal setast. Okkara ættarlið skal gera okkurt munagott fyri okkara eftirkomarar, sum vónandi koma at velja ta deiligu Havnina sum sín framtíðar bústað.
Takk fyri, at tú gavst tær stundir at lesa hetta.
Hygg á mína facebook vangamynd og fá meir at vita um meg.
Vinarliga,
Leivur Thomsen,


text:
Í ár verður SEMENT størri enn nakrantíð!
SEMENT hevur lagt seg saman við rútmiskt Stella Polaris og tí verður Stella Polaris / SEMENT eitt brak av einari tónleikakapping.
Hendan samanleggingin hevur fleiri broytingar við sær.
M.a. verður kappingin bólka í 3 bólkar:
– Bólkur 1 – til og við 13 ár
– Bólkur 2 – 14 ár og til og við 17 ár
– Bólkur 3 – 18 ár og til og við 25 ár
Í bólki 1 fáa luttakararnir í mesta lagið 8 minuttir til teirra framførslu og 1/3 av tilfarinum skal vera egið tilfar. Í bólki 2 fáa luttakararnir í mesta lagið 10 minuttir til teirra framførslu og 2/3 av tilfarinum skal vera egið tilfar. Í bólki 3 fáa luttakararnir í mesta lagið 12 minuttir til teirra framførslu og 2/3 av tilfarinum skal vera egið tilfar.
5 dómarar vera til Stella Polaris / SEMENT 2018 og hesir velja í mesta lagið 6 luttakarar at taka lut í finaluni. Framførslan í finaluni skal í mesta lagið vera 15 minuttir til longdar.
Umframt vinningarnar, koma eisini umboð frá ymiskum festivalum í Føroyum at velja sær út bólkar/einstaklingar, sum tey fara at bjóða at upptraðka á festivalunum.
Kappingin verður í Reinsaríinum 12.-15. apríl 2018
Hesi hava m.a. fyrr vunnið SEMENT: JASMIN, Konni Kass, Hamferð og Guðrun og Bartal
Kappingin lat upp fyri tilmeldingum mánadagin 5. februar 2018 kl. 12.00
Tilmeldingin fer fram á netinum á heimasíðu Tórshavna Musikskúlahttp://tm.fo/
Luttakarar melda til í seinasta lagið 24. Mars 2018 kl. 24.00.
Sí annars meira info og reglugerð á www.tm.fo
Meira info kemur seinri
Betri stuðlar Stella Polaris / SEMENT